c: text/html

text:
Bo Kier Haya Sa e Berdad?
E BERDAD tocante kico? Tocante algun di e preguntanan di mas importante cu hende a yega di haci. Kisas bo mes tambe a yega di puntra bo mes cosnan manera:
- Dios ta interesa den nos di berdad?
- Guera y sufrimento lo caba algun dia?
- Kico ta pasa cu nos ora nos muri?
- Tin speransa pa hende cu a muri?
- Con mi mester haci oracion pa Dios scucha mi?
- Con mi por logra haya felicidad den bida?
Unda abo lo busca contesta pa e preguntanan aki? Si bo bai cualkier biblioteca of libreria, bo ta topa miles di buki cu ta pretende di tin contesta. Pero mayoria bes, e bukinan ei mes ta contradeci otro. Y tin ora por parce cu un buki tin un bon contesta, pero prome cu bo kier sa e ta bira ouderwets, of mester revis’e, of otro buki ta bin na su luga.
A pesar di esei, tin un buki cu si ta duna contesta cu bo por confia, un buki cu ta contene e berdad. Den oracion na Dios, Hesucristo a yega di bisa: “Bo palabra ta berdad.” (Juan 17:17) E Palabra ei ta loke awendia nos conoce como Bijbel Santo. Riba e paginanan cu ta sigui, bo ta bai haya un idea con Bijbel ta duna contestanan cla y confiabel pa e preguntanan menciona akiriba.
Dios Ta Interesa den Nos di Berdad?
DICON HENDE SA PUNTRA NAN MES ESAKI: Nos ta biba den un mundo yen di crueldad y inhusticia. Hopi religion ta siña hende cu e sufrimentonan cu nos ta pasa aden ta boluntad di Dios.
LOKE BIJBEL TA SIÑA: Nunca Dios no ta causa maldad. Job 34:10 ta bisa: “Leu sea di Dios di haci maldad, y di e Todopoderoso di comete inikidad.” Dios ta stima hende, y e tin un bon futuro na mente pa nos. Ta p’esei Hesus a siña nos pa pidi asin’aki den oracion: “Nos Tata cu ta den shelo,…Cu bo reino bin. Cu bo boluntad sosode na Tera mescos cu den shelo.” (Mateo 6:9, 10) Dios su interes den nos ta asina profundo, cu el a haci sacrificio grandi pa e garantisa cu e futuro ei lo bira realidad.—Juan 3:16.
Mira tambe Genesis 1:26-28; Santiago 1:13 y 1 Pedro 5:6, 7.
Guera y Sufrimento Lo Caba Algun Dia?
DICON HENDE SA PUNTRA NAN MES ESAKI: Mas y mas hende ta sigui muri pa motibo di guera. Ningun di nos no ta scapa sufrimento den bida.
LOKE BIJBEL TA SIÑA: Dios a priminti cu algun dia e lo pone pas reina tur caminda riba Tera. Durante gobernacion di su Reino, cu ta un gobierno celestial, hende lo no ‘train pa guera mas.’ Na luga di esei, nan ta bai “bati nan spadanan traha ploeg cu nan.” (Isaias 2:4) Dios lo pone un fin na tur inhusticia y sufrimento. Esaki ta loke Bijbel ta priminti: “[Dios] lo seca tur lagrima kita for di nan wowo; y lo no tin morto mas; lo no tin lamento mas, ni yoramento, ni dolor; e prome cosnan [incluso e inhusticia- y sufrimentonan di awendia] a pasa.”—Revelacion 21:3, 4.
Mira tambe Salmo 37:10 y 11; 46:9 y Mikeas 4:1-4.
Kico Ta Pasa cu Nos ora Nos Muri?
DICON HENDE SA PUNTRA NAN MES ESAKI: Casi tur religion na mundo ta siña cu tin algo den hende cu ta sigui biba despues cu nan muri. Tin hende ta bisa cu hende morto por haci hende bibo daño, of cu Dios ta castiga mal hende cu tormento eterno den candela di fierno.
LOKE BIJBEL TA SIÑA: Ora hende muri, nan ta stop di existi. Segun Eclesiastes 9:5, “Mortonan no sa nada.” Como cu mortonan no por sa, ni sinti, ni experimenta nada, nan no por haci hende bibo daño. Y nan no por yuda hende tampoco.—Salmo 146:3, 4.
Mira tambe Genesis 3:19 y Eclesiastes 9:6 y 10.
Tin Speransa pa Hende Cu A Muri?
DICON HENDE SA PUNTRA NAN MES ESAKI: Nos tin deseo di biba, y nos kier disfruta di bida hunto cu esnan cu nos ta stima. Ta natural cu nos kier bolbe mira nos sernan keri cu a muri.
LOKE BIJBEL TA SIÑA: Mayoria di hende cu a muri lo resusita. Hesus a priminti cu “tur cu ta den graf…lo sali.” (Juan 5:28, 29) Esnan cu resusita lo haya oportunidad di biba den paradijs riba Tera, manera tabata Dios su proposito for di cuminsamento. (Lucas 23:43) Tambe Dios ta priminti cu, e tempo ei, hende cu obedec’e lo tin salud perfecto y bida eterno. Bijbel ta bisa: “E hustonan lo hereda e Tera, y lo biba den dje pa semper.”—Salmo 37:29.
Mira tambe Job 14:14 y 15; Lucas 7:11-17 y Echonan 24:15.
Con Mi Mester Haci Oracion pa Dios Scucha Mi?
DICON HENDE SA PUNTRA NAN MES ESAKI: Hende di casi tur religion ta resa. Pero, hopi di nan ta sinti cu nan no ta haya contesta pa nan oracionnan.
LOKE BIJBEL TA SIÑA: Hesus a siña nos pa no ripiti cos for di cabes ora nos ta resa. El a bisa: “Ora bo ta haci oracion, no keda ripiti palabranan vano.” (Mateo 6:7) Si nos kier pa Dios scucha nos oracionnan, nos mester resa na e manera cu e ta aproba. Y pa haci esei, nos tin cu siña kico ta Dios su boluntad pa ora nos haci oracion nos por pidi cosnan cu ta cuadra cu su boluntad. Promé Juan 5:14 ta splica cu “si nos pidi cualkier cos conforme [Dios] su boluntad, e ta tende nos.”
Mira tambe Salmo 65:2; Juan 14:6, 14 y 1 Juan 3:22.
Con Mi Por Logra Haya Felicidad den Bida?
DICON HENDE SA PUNTRA NAN MES ESAKI: Hopi hende ta pensa cu placa, fama of bunitesa por haci nan felis. P’esei, nan ta core tras di e tipo di cosnan ei, ma ta descubri cu toch nan no ta haya e felicidad cu nan ta busca.
LOKE BIJBEL TA SIÑA: Hesus a mustra kico ta e clave pa haya felicidad ora el a bisa: “Felis esnan ku ta rekonosé ku nan tin mester di Dios.” (Mateo 5:3, BPK) Nos por haya berdadero felicidad solamente si nos dal paso pa satisface nos necesidad di mas grandi, esta, nos hamber pa berdadnan spiritual tocante Dios y e proposito cu e tin pa nos. Ta den Bijbel nos ta haya e berdadnan ei. Nan por yuda nos mira kico ta berdaderamente importante, y kico no. Si nos permiti e berdad di Bijbel guia nos decisionnan y nos accionnan, nos bida lo tin mas sentido.—Lucas 11:28.
Mira tambe Proverbionan 3:5, 6 y 13-18 y 1 Timoteo 6:9, 10.
Loke nos a caba di haya aki ta djis un idea breve di e manera cu Bijbel ta contesta apenas seis pregunta. Lo bo kier sa mas? Si bo ta un di e hendenan cu ta ‘rekonosé ku e tin mester di Dios’, sin duda bo contesta lo ta si. Kisas tin mas pregunta cu bo kier haya contesta p’e, por ehempel: ‘Si Dios ta interesa den nos, pakico el a permiti asina tanto maldad y sufrimento tuma luga durante henter historia? Con mi por mehora mi bida di famia?’ Pa e preguntanan aki y yen di otro mas, Bijbel ta duna contesta cu ta laga bo satisfecho.
Sinembargo, awendia hopi hende ta basila pa habri Bijbel. Den nan bista e ta un buki diki y tin biaha dificil pa compronde. Abo lo kier yudansa pa haya sa e contestanan cu Bijbel ta duna? Testigonan di Jehova ta ofrece dos cos cu por yuda bo.
Esun prome ta e buki Kico Bijbel Ta Siña Realmente? E ta skirbi pa yuda hende ocupa studia e contestanan cla cu Bijbel ta duna riba diferente pregunta crucial. E di dos ta un curso di Bijbel gratis na cas. Un Testigo di Jehova den bo bisindario, capasita pa duna les di Bijbel, por bin bo cas of cualkier otro luga cumbiniente y dedica un tiki tempo tur siman pa trata temanan di Bijbel cu bo, completamente gratis. Miyones di hende rond mundo ta beneficia di un curso asina. Hopi di nan a yega na e conclusion emocionante aki: “Mi a haya e berdad!”
Esei ta e tesoro di mas grandi cu bo por haya. E berdad di Bijbel ta libra nos for di supersticion, confusion y miedo. E ta duna nos speransa, proposito den bida y alegria. Hesus a bisa: “Boso lo conoce e berdad y e berdad lo haci boso liber.”—Juan 8:32.

robotstxt: allowed

filter: keep


text:
VanEps Kunneman VanDoorne e aña aki ta existi 80 aña y a drenta e aña di hubileo cu dos empleado nobo: Abogado di sosten profesional Mariette Hazejager-Steeg a reforsa e establecimento na Sint Maarten y na Corsou abogado-stagiaire Renata Nieuw a cuminsa traha.
Prome cu el a muda pa Sint Maarten na 2016, Mariette tabata notario-candidato na Houthoff Buruma na Amsterdam pa diesun aña. Na VanEps Kunneman VanDoorne lo e reforsa e team di abogado den p. e. e desaroyo di know-how, pero tambe cu conseho den casonan complica. Mariette ta particularmente specialisa den transaccionnan comercial di propiedad inmobil, pero e tin experiencia tambe den transaccionnan di compania y financiamento.
Renata Nieuw a huramenta riba 4 di april ultimo pa Corte Comun di Corsou, Aruba y Sint Maarten y di Boneiro, Sint Eustatius y Saba, y e ta e adkisicion di mas nobo pa e team di Corsou di VanEps Kunneman Vandoorne.
Renata a nace y crese na Corsou y a gradua den derecho priva y derecho di trabou na Universidad di Tilburg y despues a bolbe bek na su isla natal pa cuminsa traha na nos oficina como abogado-stagiaire.
Di su huramentacion Renata a comenta: “Tabata un momento special y un evento memorabel cu mi a ilusiona hopi tempo caba. E huramentacion tabata asina impresionante y lo mi keda cord’e pa semper. Mi ta contento cu awor oficialmente mi por traha como abogado y pleita den Corte.”
E dia despues di su huramentacion pa prome biaha Renata a asisti un cliente den sala di Corte y esaki tabata hopi na su agrado.
“Ta mi ambicion pa desaroya mi mes e añanan binidero y bira un bon abogado di proceso y sigui specialisa den ley di trabou”, Renata a expresa na final.


text:
Sra. Olinda Orman di e taskforce di taxistanan ta rabia riba hecho cu minister Mike de Meza a firma un MB firma y e ta splica kico ta e pasonan cu nan lo tuma.
E MB a wordo ingetrokken na 2015 y a saca un nobo, cual aworaki a ocasiona cu a saca 50 extra vergunning mas di taxi, 24 vergunning extra di bus. Tour vergunning, 42, ongeregeld vervoer vergunning, 50 y huurvergunning a subi cu 500. E motorfietsvergunning a subi cu 150. Dus en total 816 vergunning nobo ta supuestamente cla pa sali. A saca e vergunningnan aki a pone un moratorium bek di 2 aña, te 2019.
Esaki ta bay tin su consecuencianan, cual ta sigur. E asocasion di taxistanan no tin autoridad pa stop un minsiter. Ta gobierno tin cu control ariba un gobierno, parlamento. Si ta firma esaki dia 27 di September, despues di eleccion. Esey kiermen cu no tin control ariba e minister. Parlamento mester cuminsa controla gobierno, cuminsa haci nan trabao.
E cuestion di un “quickfix” no mag di pasa. Mester bin un stop na esaki y ta papia aki di tur gobierno. Cual cu sinta, mester bin cu’n stop cu esaki. Sea consciente y responsabel. No pa haci un grupo di votado feliz, pero bo tin cu ta mas consciente y responsabel pa e decisionnan aki.
Ta suppose di tin un moratorio riba vergunning di taxistanan, pero gobierno a cancela e moratorio di 2015 cu tabata mara te na 2025 pa e taxinan. Esey kiermen el a keda mara na 450 total. Pero mr. de Meza a trek esaki in y a traha un otro MB cu el a saca mas vergunning. Pero e no a saca di taxi so, pero el a saca di TX, di O, etc. El a hinca mas vergunning, pero ta bay tin tambe mas competencia pa tur e otro gruponan cu ta ariba caminda pa haci nan trabao.
Mas aleu, Sra. Rasmijn a bisa cu nan a reuni varios biaha cu minister Eman y un of dos biaha cu minister Mike de Meza. Pero prome minister Mike Eman a nenga rotundamente cu lo bin mas vergunning. Basa ariba kico minister de Meza a tuma e decision pa bin cu mas vergunning, ta Sr. mr. Mike de Meza lo mester splica.
E taxistanan tabata basta disgusta cu e ex- minister Oduber, cu tabata tin e cartera di Transporte, cu a haci cierto cambionan pero cu e MB aki, firma door di Sr. Mike de Meza, a bin cu e MB na 2015. Pero e MB aki ta e caso di Lambrinos, e vergunningnan cu Briezen a saca durante eleccion. Y e MB ta basa ariba e caso ey, dus cuanto biaha el a bay caso, el a haci onderzoek cu no por tin mas taxi etc. Dus e MB adi 2015 ta basa ariba full e caso ey. Ora cu e sentencia a cay, e ora a bin e moratorio, el a hink’e den e MB, el a haci’e di 2015 te 2025 pa taxinan.
Diamars mainta e taxistanan nan lo tene un conferencia di prensa na Airport, pa 10 or di mainta. E taskforce ta fuerte pa sinta na mesa y soluciona problema. Nan no kier perhudica nan coleganan. Nan lo no welga, nada di eseynan. Mester corda cu un taxista ta ariba caminda e mester busca su trabao, nan no ta bay blokia caminda nada. Nan ta ferviente na sinta na mesa y busca solucion. E taskforce por sugeri un solucion, pero e solucion ta den man di gobierno mes.
Mester bin un sorto di ley of Lansverordering di kico ta e proceduranan ora di haci e decision adhoc, sin consulta, sin tin motibo hopi fuerte pa tuma cierto decisionnan y firma cierto documentonan, segun Sra. Olinda Rasmijn, di e taskforce di taxistanan.


text:
Awe mainta pa 06.29 cu Centrale Post a haya informacion cu na un adres Sero Largoweg un persona masculino a wordo encontra cu no ta duna señal di bida.
Ora cu patruye policial a yega n’e sitio a bin constata cu e tin perforacionnan di bala. N’e momento ey patruye di San Nicolas, BFTO y Recherche San Nicolas y demas autoridadnan a presenta n’e sitio. Te n’e momento aki no a identifica e persona. Polis ta pidi si tin hende cu por tin cualkier informacion yama 100 of nos tiplijn 11141.
DAMA ASESINÁ Y UN SOSPECHOSO DETENÉ
Mientras na Corsou, diasabra 9 sèptèmber 2017 alrededor di 03.37 or Central di Polis a haña notificacion cu tin un caso di hincamentu na Carriacouweg.
Mesora un patruya a bay n’e sitio y a bin topa cu un dama drumí riba cama sangrando y den un situacion hopi crítico.
Ambulance a yega n’e sitio y a constatá cu e dama no tabata duna señal di bida mas.
For di un investigacion preliminar cu Polis a realisá n’e sitio a resultá cu un rato promé e dama víctima aki tabatin un discusion fuerte cu un hòmber cu e (tabata)tin un relacion cuné.
Nan tabata den e cas caminda e hòmber aki ta biba. Pa un motibo cu te n’e momento aki ta den investigacion, e hòmber sospechoso aki F.A.C. naci na Còrsou, 51 aña di edad a propiná e dama víctima aki, Heloisa Adela Martina, naci na Corsou 14 juli 1973 multiple hincá n’e parti dilanti di su curpa cu consecuencia cu el a fayecé n’e sitio mes.
Alrededor di 03.50 or Polis a detené e sospechoso F.A.C. n’e sitio di e crímen mes.
Den e cas di e sospechoso Polis a haña y confiscá un cuchiú cu probablemente e sospechoso a uza pa cometé e crímen aki.
A presentá e sospechoso dilanti di un Fiscal auxiliar kende a duna òrdo pa su encarcelacion.
Alrededor di 04.40 or dòkter di Polis a constatá morto di e dama H. Martina.
Riba òrdo di Fiscal di Ministerio Público a confiscá e curpa sin bida di e víctima aki pa mas investigacion.


text:
Den Haag - Dia 21 di novèmber último Promé Minister Sr. Eugene Rhuggenaath tabata di bishita serka Minister di Defensa i Minister di Asuntunan di Eksterior.
Ámbos Minister tin un laso speshal ku Kòrsou i tin gran interes pa ku desaroyonan riba e pais.
Na Promé Minister su yegada na Ministerio di Defensa e la keda saludá pa Minister Sra. Ank Bijleveld. Sra. Bijleveld kende tabata fungi komo sekretario di estado di relashonnan di reino temporada di Antias Hulandes, pues e tin bon konosementu di e islanan. Tabata un enkuentro sumamente ameno pa ámbos minister.
Durante e kombersashonnan Promé Minister Sr. Rhuggenaath a ekspresá su apresio pa e ròl importante di defensa den Karibe, alabes pa e yudansa duná durante fase di emergensia despues di e desastroso orkan Irma.
Despues Promé Minister a bishitá e minister aktual di Asuntunan di Eksterior, Sr. Halbe Zijlstra. E mandatarionan a pone un base pa kontinuashon di kolaborashon riba relashonnan eksterior i tambe a elaborá tokante e ròl di Kòrsou i Reino den region.
Durante ámbos kombersashon a bin diferente proposishon dilanti kon pa profundisá den e opshonnan pa loke ta trata kolaborashon entre Hulanda i Kòrsou.


text: E organisashon di polis i e hefe na mando Erik Akerboom a anunsiá ku den un korto tempu lo tèst i eksperimentá e zonido i potensha di armanan di tur agente polisial. Esaki e la duna di konosé durante un entrevista. Esaki ta un desishon tuma despues di e insidente ku a tuma lugá durante kambio di aña. Kaminda agente polisial nan tabata tira den laira pa asina stòp grupo di maliante ku tabata tira piedra i klapchi riba multitut ku tabata warda kambio di aña. Esaki a kousa hopi daño. I segun informashon, e zonido di e pistol nan no tabata ser skucha ni tampoko tabata tin distinshon. E hefe di polis a bisa tambe ku mester kambia medidanan debí ku esaki nan ya no tin efekto. E la bis tambe ku medidanan mester wòrdu kambia kada un temporada debí ku komportashon nan ta birando kada bes mas fuerte. E la bisa ku ora un polis tira den laira esaki ta indikashon ku bo tin ku para pe. Pero ya esaki no ta algu ku ta yuda mas. Na 2018 lo implementá medidanan mas estrikto.


text:
Un gesto úniko i bunita ku no sa sosodé masha ta e echo ku kompania- i/òf fundashonnan ta yuda gruponan di nos hobennan, nos grandinan, personanan deshabilitá ku ta kliente òf habitante di un instituto i na mes momentu tambe Shamiro Anita p’e por sigui desaroyá su músika kantando kantikanan positivo ku palabra di Dios.
Esaki ta loke a tuma lugá na momentu ku ACOYA Hotel Suites & Villas, Japan NV/ Smart Home., Fundashon Bon Intenshon i CFSS a disidí di yuda un grupo grandi di habitantenan di Betesda i klientenan ku ta forma parti di SGR-Groep i Kas Bruder Puis pa nan por bai wak e konsierto & Show di Shamiro Anita, titulá “Nunka Entregá”.
ACOYA ta konosí pa su proyektonan bunita i eksklusivo di apartementonan i Villa’s na Korsòu. Japan NV/Smart Home tambe ta hopi gustá i konosí pa su porta ku bentanan i tur kos pa kas ku negoshi di kalidat na bon preis. CFSS BV ta ofresé tur kos pa detektá i paga kandela outomátikamente i kos di seguridat pa protegé kas- i negoshinan. Fundashon Bon Intenshon tambe ta konosí pa su bon intenshonnan hasí pa nos komunidat.
Varios ta e institútonan ku ta forma parti di SGR-Groep. Betesda ta e instituto ku ta kuida nos hendenan grandi ku dishabilidat i Kas Bruder Puis ta yuda nos hobennan.
Normalmente ta hopi difisil pa e personanan aki por bai presensiá un konsierto di e magnitut aki sin yudansa finansiero. Ahinda ta buskando mas spònser i/òf donashon pa mas gruponan di mucha, hende grandi i personanan deshabilitá por bai e konsierto.
E Gran Konsierto aki lo tuma lugá djasabra 30 di sèptèmber próksimo den International School kuminsando 7.30 di anochi. Ta trata di un show espektakular pa henter famia disfrutá di dj’e. Lo tin diferente artista invitá di Kòrsou, Venezuela i Sto. Domingo. Shamiro mes ta gradisí Dios na promé lugá i ta manda un danki yená ku hopi bendishon na tur ku a i ta yudando.
Ku yudansa di spònser i donashon e konsierto ta bira posibel i lo duna oportunidat na tur presente pa gradisí i alabá Dios den un ambiente bendishoná.
Karchinan ta bayendo lihé i ta optenibel na Mensing’s, Tik Tak, Beep Beep, Kas di Beibel, 24 Uur Uit de Muur òf via Tel 5622233. Preis di karchi ta solamente fl.35,--
Riba e potrèt por mira representante di Acoya i Japan N.V. entregando karchinan dje konsierto “Nunka Entregá” na e klientenan i empleadonan di Betesda i “SGR-Groep”, den kompania di Shamiro Anita.


text:
L.G.Smith Boulevard – Diahuebs mainta polis a wordo notifica di un accidente cu varios persona herida, na altura di ex Bushiri Hotel.
Na e sitio nos a compronde cu tawata trata di un tour Van, yena cu turistanan crusero cu a caba di yega.
E accidente a sosode momento cu e pick up pa un of otro motibo no a regula su velocidad y a dal hopi duro tras di Van.
Varios turista a wordo herida y pa e motibo eynan a solicita pa varios ambulance.
Mester bisa si cu esnan herida no tawata serio. Asina mes ambulance a transporta algun pa poli, pa mas observacion.


text:
Gobierno mester ehecuta un maneho preventivo pa naturalesa y no uno curativo manera t’e caso awor. Mester pasa un ordenansa estatal pa proteha medio ambiente. Un ley cu djente, cu vigilancia y sancion hancra den un landsverordening.
Actualmente trabounan di restauracion di manglo ta tumando luga na Spaans Lagoen.
Segun informacion den prensa, Gobierno ta purba drecha e luga como compensacion p’e manglonan cu Odinsa a kap pa traha e brug na Spaans Lagoen.
Restauracion di manglo ta bon pero mester a preveni di corta mas di 2000 m2 cuadra.
Manglo ta tarda decadas pa crece bira grandi manera nan tabata.
Ademas, ni cuanto manglo nobo wordo planta ya no por rescupera e parti di bida marino cu a bay perdi. Por a diseña un otro tipo di brug pa cual no mester a kap tanto manglo.
Locual Gobierno si por preveni ta e yegada di hotel Zoëtry na Isla di Oro. Sydow ta yam’e un ecohotel. Esaki pa Aruban Warriors ta un contradictio in terminis.
Paso niun hotel por ta ecologico si ta destrui naturalesa pa su construccion.Pa bin cu Zoetry mester kap basta manglo, y ademas lo bay tin construccion riba lama y den manglo cu lo no ta na beneficio ni di e manglonan ni di e bestianan di lama cu ta biba eynan.
Tur hende cu dos placa di sinti sa esey. Cu tur e wcnan cu e hotel ta bay tin lo bay tin sushedad. Wifi, coriente y desordo cu turista ta trece cu nan lo ta desastroso p’e trankilidad di e luga.
Locual ta mas pio ainda ta cu dia cu e hotel cuminsa opera ta cheap labor stranhero lo haya trabou y no Arubiano manera awor aki tambe t’e caso den mayoria hotel.
Aruba lo yena cu mas stranhero, mane cos cu nos no tin basta caba akinan.
Locual Aruban Warriors ta haya inaceptabel ta cu Gobierno ta djis negosha NOS lama cu un compania stranhero atrobe sin niun respet pa nos patrimonio.
Mas misterioso nos ta haya tambe ta e hecho cu oposicion, cu semper ta critica tur movecion di Gobierno ta keto keto tocante hotel Zoëtry.
Xiomara a bisa algo contra den un principio pero probablemente nan a fluit e bek.
Paso tin un silencio hermetico di parti di MEP. Sydow a declara den prensa cu Gobierno, Parlamento, oposicion y pa colmo tur e NGO’snan ta pro e hotel.
Pueblo ta sospecha cu Ministernan Sevinger, de Meza y Mike lo mester a haya balente placa bou mesa. Y Parlamento di AVP ta consisti di marioneta cu a perde tur principio.
Nos sa cu MEP tin lasonan familiar cu e doñonan anterior cu ta pro e hotel; pesey Evelyn, Glembert y Dangui tin miedo di kima nan pan eybanda.
Aruban Warriors ta consisti di habitantenan di Pos Chikito, Savaneta y di algun otro bario na Aruba. Nos ta totalmente contra construccion di 300 bungalow na Isla di Oro y nos no kier nos lama wordo bendi cu inversionistanan stranhero, ni tampoco cu companianan Arubiano.
Nos no kier perde nos identidad di hende di lama manera Noord.
Gobierno actual y e Gobierno cu sinta den september proximo mester bin cu un plan pa restaura e pier y e barco na Isla di Oro. E barco ta un monumento cu mester wordo rescata como patrimonio di Pos Chikito. Gobierno por pone un centro di informacion ecologico eynan unda local y turista por bin bishita e luga magico cu yama Isla di Oro. E mester keda di pueblo y pa pueblo y no pa enrikese inversionistanan stranhero. Tanten cu Gobierno no anuncia un stop oficial relaciona cu Zoëtry, Aruban Warriors lo sigui cu su protestanan pacifico. Nos no por laga Gobierno sigui negosha nos isla ki ora e haya ta bon.
Nos ta exigi un ley ambiental cu forsa y sanccion pa preveni Gobierno y otronan comete mas destruccion di naturalesa na Aruba y asina evita mas fraude cu nos tera y lama.


text:
For di awe ta circula informacion cu tin varios biyete di 100 florin falso den circulacion. Buscando informacion, nos a tuma contacto cu Banco Central di Aruba, pero te cu ayera tardi, nos no a recibi net nada si ta berdad of no.
Segun un vocero di Banco Central, nan lo emiti un declaracion mas den dia, pero manera menciona, net nada.
Si ta berdad, con pueblo por mira y sa ora di haya un biyete di 100 florin den su poder, si e ta falto of no. Hasta a ser bisa cu e falsificacion aki a tuma lugar na Aruba mes.
E silencio di un instituto serio manera Banco Central ta masha sospechoso y pueblo merece un splicacion.


text:
Willemstad – Fundashon pa Planifikashon di Idioma, huntu ku Fundashon Biblioteka Públiko Kòrsou i ku kooperashon di Fundashon Kas di Kultura ta organisá djaluna 17 di desèmber 2007 un aktividat titulá Ochentista Literario den Foko.
Ta remarkabel kuantu persona ku ta aktivo riba tereno di arte, literatura i teatro a kumpli 80 aña e aña akí: e asina yamá ochentistanan literario di Kòrsou! Fuera ku nan a nase e mes aña, esta na 1927, nan tin hopi mas en komun. Aki no ta trata solamente di Elis Juliana (ku ya tabata den publisidat anteriormente), sino tambe di Rina Penso, Eddie Pieters Heyliger, Bunchi Römer i Ruth Zefrin. Aileen Looman ta bai tene un kòmbersashon ku algun di e personahenan akí ku – den interkambio ku públiko – lo konta tokante nan bida, nan karera i nan eksperensia di hopi aña di aporte balioso na desaroyo di idioma i literatura.
Promé ku e kòmbersashon, ku lo tuma lugá den ouditorio di biblioteka públiko, lo pasa un dokumental – na memoria di eskritor Boeli van Leeuwen, kombiná ku lektura ekspresivo for di su obra, na enkargo di Jeroen Heuvel. Mésora su tras ta sigui e dokumental Su solo ta grandi tokante bida i obra di Elis Juliana. Despues di pousa ta pasa un entrevista grabá ku Ruth Zefrin, siguí pa e kòmbersashon ku e otro ochentistanan. Na final di e programa tur presente lo risibí un bríndis, kortesia di Skaloko, kaminda por sigui kòmbersá den un dushi ambiente di Pasku.
Rina Penso, aktris i traduktor
Rina Penso a nase na Kòrsou dia 27 di òktober 1927. Durante 45 aña Rina Penso tabata aktris den vários obra teatral lokal i internashonal, manera Laiza porko sushi (Pygmalion), Gai bieu ta traha sòpi stèrki, Porta Será (Huis Clos di Sartre), Kontami pa mi sa, Kèlki na boka, De Meiden, Nos dianan pèrdí, Kaster pushi etc. Rina tabata kofundadó di Thalia (1967), grupo di teatro konosí ku te ainda ta aktivo. Rina a aktua tambe den diferente pelíkula, entre otro Boka Sanantonio (Pacheco Domacassé), Almacita di Desolato i Ava i Gabriel (Felix de Rooy). Fuera di esakinan Rina tabata miembro di e kor Vivienne Frans & Company (1986-2001). Pa su prestashonnan Rina a risibí diferente premio i kondekoreshon, entre otro premio Colá Debrot (1982). Rina a skibi i duna su aporte na tradukshon di vários teksto (teatral) na papiamentu.
Eddie Pieters Heyliger, traduktor, eskritor i produktor
Eddie Pieters Heyliger a nase na Saba dia 22 di ougùstùs 1927. For di skol básiko Eddie a desaroyá un amor enorme pa buki i esaki tabata fundeshi pa su karera komo eskritor, traduktor, direktor di teatro i produktor di programa kultural na radio. Na 1955 Eddie a debutá komo outor i direktor di e obra teatral Balotage i na 1957 el a presentá su promé tradukshon di un obra di Molière L’Ecôle de Femme. Eddie a bira partikularmente famoso pa su programa di radio Echa Palabra, ku el a presentá durante mas ku 40 aña na Radio Caribe. Eddie ta kere firmemente ku mester duna literatura popular un lugá den nos komunidat i ku mester hasi hopi mas na promoshon di buki, organisá feria di buki i publiká mas, tantu obra original, komo obra tradusí.
Bunchi Römer, aktivista kultural i traduktor
Brunehilda (Bunchi) Römer-Henriquez a nase na Kòrsou dia 6 di febrüari 1927. Despues di Mulo-A na 1944, Bunchi a keda empleá na vários instansia di gobièrnu. Na 1973 Bunchi tabata den e promé grupo ku a risibí diploma di L.O. Papiamentu. Despues di esaki Bunchi a traha komo dosente di papiamentu na Nilda Pinto huishoudschool i na Avond-MTS. Banda di esakinan Bunchi tabata mashá aktivo riba tereno di teatro, komo traduktor i den vários otro funshon. Asina Bunchi a forma parti di e obranan teatral Ami dòkter lubidá, Shon Pichiri, Truffaldino, Sombré di Kabana, Rosa Tatuá, Laiza Porko Sushi, Juancho Picaflor, Golgotha, Rebeldia, Porta Será i hopi mas. Inkontabel ta e kantidat di aktividat ku Bunchi a desplegá komo miembro di diferente organisashon, manera kor Orfeon Crescendo, Konseho Kultural Kòrsou, Thalia, Fundashon Kristòf, Fundashon Pierre Lauffer, Stichting Koningin Beatrix Kinderboekenfonds etc. Komo outor i traduktor Bunchi a aportá na vários publikashon i tradukshon, manera Encyclopedie van de Nederlandse Antillen (1969), Cultureel Mozaïek van de Nederlandse Antillen (1977) i Homenahe na Raúl Römer (1989) i E Kas patras di Anne Frank.
Ruth Zefrin, dosente, inspektor, eskritor, desaroyadó di método
Ruth Zefrin a nase na Kòrsou dia 18 di sèptèmber 1927. Di 1944 te 1954 Ruth tabata meastro di skol, seguidamente direktor di skol (te 1972) i inspektor di enseñansa (te 1988). For di ei te awe Ruth a dediká su mes na desaroyo di método di lesamentu i di skibimentu di buki di lesa pa mucha. Asina Ruth a desaroyá entre otro e método pa siña lesa Lesa bon (1987) i yuda desaroyá e método pa siña hulandes Zonnig Nederlands (1960-1967, 1994), e método Papiamentu nos idioma (1987) i Trampolin 1 i 2 (2003). Resientemente Zefrin su buki di mucha ya klásiko Kumbai a keda reeditá pa FPI (2006). Ruth a skibi diferente teksto pa obra teatral-musikal i a risibí vários premio i kondekorashon. Meskos ku e otro ochentistanan Ruth Zefrin a forma parti di e elenko di grupo di teatro Thalia.
Públiko en general por bin mira i skucha tur e ochentistanan akí djaluna 17 di desèmber próksimo den ouditorio di biblioteka públiko di 6 or di atardi te 9 or di anochi.
Ini Statia (Fundashon pa Planifikashon di Idioma)
Lianne Leonora (Fundashon Biblioteka Públiko Kòrsou)
KOMUNIKADO DI PRENSA
14 di desèmber 2007


text:
Splikashon studiefinanciering
E studiefinancierning pa un studiante di hbo of universidat ta konsistí di 4 pida. Fiansa (lening) Ov reisproduct Aanvullende beurs Collegegeldkrediet E studiefinanciering ta un fiansa. E fiansa aki bo tin ku pagele bèk despues di bo estudio. Solamente e ov i e aanvullende beurs por bira un regalo (gift). Pa esei bo méster……
Benefisionan di studia na Hulanda
Studia na Hulanda no ta promové studiamentu na Hulanda. Sino mas bien duna informashon na esnan ku e skohe pa sigui ku un estudio na Hulanda. Hulanda tin su benefisionan ku e ta ofrese na e studiante ku skohe pa sigui ku un estudio na e pais aki. E benefisionan ta hasi e studiamentu……
Bo ke kompartí esun di bo?
Studia na Hulanda ta buskando dos ex studiante ku ke kompartí nan eksperensha komo studiante na Hulanda. Bo ke kompartí esun di bo? Tuma kontakto ku nos, kompartí bo eksperensha pa por konsientisa i informa futuro studiantenan ku ke bai studia na Hulanda. Bo historia tambe ta konta!
Aplikashon pa DUO studiefinanciering for di “Antias”
Pa studiantenan di Aruba, Korsou i Boneiru, e aplikashon pa DUO studiefinanciering ta kana otro. Esaki dor ku ahinda bo no tin un burgerservicenummer. Sí bo ta plania pa aplika pa studiefinanciering di DUO, hasi esaki asina ku bo inskribí via di Studielink. Pa mas informashon, klik aki!


text:
DIABIERNA 20 JUNI , 2014
12
Mercado Hulandes awor mas accesibel pa Aruba
Dreamliner di Arke Fly lo bula 4 bes pa siman for di Europa
Cu e yegada di e dreamliner (yama ‘Dreamcatcher’), e vuelo Boeing 767, un di e tres avionnan nobo di e linea Dreamliner di Arke Fly, Aruba ta garantisa un aumento di 10% di capasidad na stoel for
di e continente Europeo, pa ta specifico for di e mercado di Hulanda. Europa ta representa 7.6% di mercado total di turismo aki na Aruba. E ta un di e mercadonan di cual Aruba Tourism
Authority ta dedicando extra atencion, pa promove mas crecemento, den e direccion desea. Un di e metanan clave pa ATA y su socionan ta “airlift”, pues pa tin suficiente capacidad di stoel for di Europa pa nos isla. Cu e avion mas grandi aki di Arke Fly, nos ta continua riba e caminda corecto. Awor cu e 4 vuelonan pa siman di e avionnan nobo Boeing 767, a amplia e capasidad na stoel como tambe e experiencia di e bishitante biahando pa Aruba riba e vuelo di Arke Fly, cu ta mas confortabel y agradabel cu e dreamliner, cu ta ofrece elementonan nobo, nobo abordo. E crecemento stabiel di nos turismo ta un confirmacion
mas y ta refleha e esfuersonan cu ATA hunto cu partnernan den turismo y partnernan di mercado ta fructifero y ta trece bon resultado pa e industria y cu esaki pa economia di Aruba. ‘Nos a sa di mantene e cantidad di bishitantenan di Hulanda pa Aruba te cu Mei e anja aki, compara cu e mesun temporada anja pasa. Te cu Mei e anja aki e cantidad di anochinan cu e Hulandes ta keda riba nos isla a subi cu 6.7% y por anadi tambe cu e Hulandes ta e bishitante cu duracion di estadia mas halto pa Aruba, cual ta positivo. Perspectivanan pa verano y invierno ta mustra bon, entre otro mirando e extra capasidad na stoel cu Aruba ta goza di dje desde awe’, asi-
na Ronella Tjin Asjoe-Croes, Chief Executive Officer di Aruba Tourism Authority ta indica cu orguyo na ocasion di e vuelo inaugural di e avion ‘Dreamcatcher’ di Arke Fly. Mercado di Hulanda ta importante y cu e vuelonan adicional aki, ta refleha e continuacion di un partnership cu a crece hunto. “Nos ta orguyoso di e partnership entre Arke Fly y Aruba. Di parti di oficina di Turismo di Aruba nos a pone masha hopi atencion na e partnership aki”, asina e ehecutivo di Aruba Tourism Authority a splica. “Pa e aña aki, ATA y TUI Hulanda ta ehecutando un plan di mercadeo conhuntamente cu mester aporta na un crecemento di turismo for di Hulanda. ”.
PAGINA 20
DIARIO
Marlon Sneek di AVP borgonza di e atakenan di fraccion di MEP contra board di ATA miento di Pueblo Arubano “MEP” cu un biaha mas ta drenta den e tipo di atakenan aki, loke sigur no ta di aprecia y no ta e forma di hacie tampoco, pasobra nan no ta politico. Trabao di MEP den parlamento ta controla e ministernan cu ta esnan cu mester
ORANJESTAD (AAN) – Fraccion di AVP a yama su conferencia di prensa semanal diahuebs mainta. Parlamentario Marlon Sneek a hiba palabra, y a referi na tratamento di presupuesto 2014 cu ta tumando lugar den Parlamento. El a menciona cu e prome tanda cu ta regarda preguntanan di Parlamentarionan a keda cla caba, y awor nan ta den fase di haya contesta, y falta tres minister pa scucha cu ta Prome Minister, Minister di Finanza y Minister di Infrastructura. Parlamentario Sneek a expresa cu e ta sinti su mes borgonza pa e tipo di expresionnan y preguntanan cu fraccion di MEP a haci. El a subraya cu MEP semper ta sconde tras di argumento cu hendenan ta troce nan palabranan, pero nan no por sconde e biaha aki pasobra nan preguntanan ta riba papel, y por mira con nos profesionalnan yiu di tera ta wordo lastra y ta di lamenta, ora nan ta papia di un “board of director” di ATA y puntra ki dia nan ta core cu nan y pone hende serio tuma e responsabilidad aki. E parlamentario a menciona como ehemplo un señor manera Javier Walter cu ta un persona hopi serio y respeta den nos comunidad, of sr. Jossy Lacle cu tabata director di WEB Aruba NV, ta di profesionalnan ta wordo papia, y esaki ta e forma di proceder di Partido Movi-
Telefonnan di DIARIO 582-6747 Fax 582-8551
atende cualkier aspecto cu den nan concepto por ta bayendo robes, pero ora di mira e rapport cu Standard & Poors a saca, meramente nan ta papia di e trabao cu a wordo haci y cu danki na e trabao aki, apesar cu e refineria a cera, Aruba por a mantene su rating.
DIABIERNA 20 JUNI 2014
Published on Jun 20, 2014


text:
Sr. Roderick Croes, director di Aduana ta splica dicon mester haci cambio di e personal na Barcadera.
Segun Sr. Croes, kisas sindicato SADA ta referi na armanan di candela, ta algo cu ta wordo duna door di e Hoofd van Dienst na Aduana, e no ta parti di nan uniform. Pero tampoco e no ta hinca den ley cu nan meste tin’e. Aduana ta tene cuenta cu tin peligernan cu lo por presenta na Barcadera y nan ta trahando cu arma. Ta berdad, cu dia 15 proximo lo tin cambio. E ta mas cu claro cu despues cu tin tanto trahando na un seccion di Aduana, ta importante pa bin cambio. E cambio ta pa proteha e dienst y e personanan pa cosnan cu por pasa. Y naturalmente pa tin un diversificacion di un trabao cu e personanan ta haci. Ta bon pa e duaneronan ta traha diferente caminda
E cambio aki di dia 15, ta pasobra cu e personal na Barcadera ya caba tin 5 aña trahando na un post. Normalmente ta 3 aña, pero aki tin 5 aña y ta bon pa tin cambio. Mester ta colegial cu otro, esunnan cu a traha tanto tempo na waf, kier siña algo nobo,como tambe esunnan cu ta traha na aeropuerto. A regel pa e training di ‘vuurwapen’ cu ta wordo referi nan dje, pa e training cuminsa dia 16 caba. Pa mita di otro luna, tur hende lo ta cla caba y ta traha arma.
E situacion na Venezuela ta un situacion nobo y no sa con esaki lo desaroya. Directiva di Aduana ta keda responsabel pa si algo pasa, cu e trahado. Den cualkier caso, ta responsabilidad di leiding. Leiding tin cu tuma su decisionnan basa ariba evaluacionnan cu ta wordo haci, den un management team consistiendo di huristanan di Douane, conhuntamente cu esun cu ta traha den e parti operacional, hunto cu e chef di e seccionnan, cu tur ta Hoofd Verificateur.
E cambionan ta basa ariba evaluacionnan cu ta bin y cu ta pensa ariba nan conhuntamente, pakico e ta necesario. Proceduranan ta cambia, pero e proceso ta keda mescos. Inklaring, etc. En principio ora cu e pasahero yega Aruba, tur cos ta bay normal. Ta ora cu e procedura ta cambia pa e trahado. E ora eseynan cu e trahado tin cu custumbra cun’e, y pa nan haya un poco mas experiencia na e mesun seccion eynan, segun Sr. Roderick Croes, director di Cuerpo di Aduana.


text:
Argentina tin cada bes mas preso, pero no ta parce suficiente. Cada crimen tin como respuesta di e medionan di comunicacion mas exigencia di man duro, mientras entre hende ta crece e idea cu “e delincuentenan ta drenta pa un porta y ta sali pa otro.” Sin embargo, e ultimo estadisticanan ta contradeci e sentimento ey. Na fin di 2015, e personanan deteni den prizon federal y provincial tabata suma 72.693, casi 190% mas cu na 1996, tempo cu nan tabata 25.163. E tempo ey e poblacion total Argentino a crece como 22%. Na 2016 y 2017 e cantidad a bolbe crece, segun e cifranan presenta siman pasa pa Procuracion Penitenciario di Nacion.
E cantidad di prizon no ta yega, cu caso dramatico manera provincia di Buenos Aires, unda 33.000 detenido ta biba den e espacio destina na 26.000.Gobierno di Mauricio Macri a anuncia e siman aki un plan pa aumenta cu 726 cama. Cu un cifra di 168 preso pa cada 10.000 habitante, Argentina ta ocupa e di shete luga den e ranking di pais di G20, riba un podio cu Merca, China y Brasil ta lidera. Pero diferente cu e tendencia mundial, unda e tasa ta baha aña tras aña, e pais Suramericano ta sigui aumentando. Den e cuadro aki, Congreso ta discuti un ley cu lo limita e salidanan transitorio y e libertad anticipa pa un lista largo di delito.
Pa e criticonan di e proyecto, e debate mester tene cuenta cu si e idea ta pa tin mas tempo pa e condenadonan den e prizonnan, lo mester tin mas luga, cu awe caba ta insuficiente pa satisface e demanda. “Awor caba tin ‘bottleneck’, e sistema federal ta al borde di colapso, igual den e provincianan”, Carlos Motto ta bisa, integrante di e departamento di investigacion di Procuracion Penitenciario. E problema, e ta argumenta, ta cu tin un aumento di e cantidad di detenido, un fenomeno cu a acelera desde 2008. “Tin un politica di retene y no duna salida transitorio y libertad condicional na e presonan. E prizon ta retene mas y tambe nos ta registra un aumento di captura, pasobra polis riba caya ta aumenta,” Motto ta bisa. “Otro punto ta cu e caracteristica di e hendenan cu ta keda preso pa mas tempo ta, cu esnan cu tin menos capacidad pa defende nan mes, ta esnan mas pober. Loke nos a desea di destaca den e informe ta cu e aumento di e poblacion encarcela no ta un fenomeno mundial. Argentina a crece 24% desde 2008, pero Mexico a cay (-6%), mescos cu ta pasa na Merca (-14%) o Rusia (-28%),”el a splica.


text:
Instansha: Algemene Inlichtingen- en Veiligheidsdienst (AIVD)Complaint:
a Den e periodo entre 2005 i 2010 a spioná polítiko, ku tabata negoshá ku e kabinete Hulandés tokante inkorporashon den Hulanda – entrenan e mes
Instansha: Algemene Inlichtingen- en Veiligheidsdienst (AIVD)Complaint:
Pa e restu di e periodo Ombudsman Nashonal, a base di e informashon suministra na, i verifiká pa su persona, a komprobá ku den e periodo aki, sea ku no a tuma lugá un investigashon riba e petishonario, sea ku e investigashon a tuma lugá di manera legítimo.
NRC a publiká riba 21 di novèmber 2013 un artíkulo ku Algemene Inlichtingen- en Veiligheidsdienst (AIVD) den e periodo 2005 – 2010 a spioná polítiko na Bonèiru ku tabata negoshá ku e kabinete Hulandés tokante inkorporashon den Hulanda. Tabata trata, según e artíkulo di un operashon ilegal ku a keda tené skondí pa e kabinete Antiyano di e tempu ey. E petishonario den e periodo ey tabata lider polítiko na Bonèiru.
Petishonario ta keha ku AIVD den e periodo 2005 – 2010 a spioná polítikonan na Bonèiru ku tabata negoshá ku e kabinete Hulandés, entrenan su mes persona. Según petishonario e spionahe aki a sosodé ilegalmente.
Gobernashon ta aktua íntegro i ta usa outoridat solamente pa e meta pa kual a duna esaki. Esaki ta nifiká ku siudadano mester por spera ku gobernashon ta ehersé su tareanan na un manera konsiente. Di gobernashon i su kolaboradónan mester por spera ku nan no ta mal usá nan posishon, nan outoridatnan, nan tempu i nan medionan.
A base di e informashon suministrá na Ombudsman Nashonal i ku el a verifiká, mester konkluí ku AIVD, den e periodo menshoná pa e petishonario di 2005 – 2010, durante un periodo relativamente kòrtiku, a hasi investigahon riba e petishonario, mientras ku no tabata pèrmití hasi investigashon. Den e sentido aki e komportamentu investigá no tabata korekto. Pa e restu di e periodo Ombudsman Nashonal, a base di e informashon suministra na, i verifiká pa su persona, a komprobá ku den e periodo aki, sea ku no a tuma lugá un investigashon riba e petishonario, sea ku e investigashon a tuma lugá di manera legítimo. Pa loke ta esaki, e aktuashon investigá tabata korekto.
KIKO TA E KEHU?
NRC a publiká riba 21 di novèmber 2013 un artíkulo ku Algemene Inlichtingen- en Veiligheidsdienst (AIVD) den e periodo 2005 – 2010 a spioná polítiko na Bonèiru ku tabata negoshá ku e kabinete Hulandés tokante inkorporashon den Hulanda. Tabata trata, según e artíkulo di un operashon ilegal ku a keda tené skondí pa e kabinete Antiyano di e tempu ey.
E petishonario den e periodo ey tabata lider polítiko na Bonèiru. E ta keha ku e Algemene Inlichtingen- en Veiligheidsdienst (AIVD):
- a Den e periodo entre 2005 i 2010 a spioná polítiko, ku tabata negoshá ku e kabinete Hulandés tokante inkorporashon den Hulanda – entrenan e mes. Según e petishonario e spionahe aki a tuma lugá di manera ilegítimo.
ECHONAN COMPROBA
Vishon di petishonario
Petishonario tabata den e periodo 1977 te 2010 polítikamente aktivo na Bonèiru, entre kual un tempo kòrtiku komo minister. E petishonario tabatin na sèptèmber 2014 un kombersashon ku su biógrafa. El a mustr’e e artíkulo den NRC di 21 di novèmber 2013 i tabata kier sa si di parti di AIVD nan a hasi investigashon riba su persona. E pregunta aki tabata motibo pa e bai informa serka e minister responsabel si den e periodo ku e tabata aktivo den polítika, a hasi investigashon riba su persona tambe. E manera kon a manehá su petishon tabata motibo pa e entrega un kehu tokante e manera di aktua di AIVD serka Ombudsman Nashonal.
Maneho di kehu minister di Interior i di Relashon den Reino
Minister di Interior i di Relashon den Reino a notifiká petishonario dia 9 di òktóber 2015 ku su kehu tokante AIVD a ser poné na disposishon di “Komishon di Supervishon riba Servisionan di Inteligensia i Siguridat” (Commissie van Toezicht op de Inlichtingen- en Veiligheidsdiensten, CTIVD) pa konseho.
Después ku CTIVD a presentá su konseho, e minister a notifiká e petishonario via karta di 29 di mart 2016 entreotro lo siguiente:
“CTIVD a investigá bo kehu. Den su investigashon CTIVD tin akseso ilimitá na tur dokumentu relevante pa e investigashon. Tambe e Komishon, kaminda e tabata haña nesesario, a papia ku kolaboradornan di e servisio. E komishon a papia ku bo apoderado pa duna bo oportunidat pa (laga) splika bo kehu. Riba 13 di yanüari 2016 e Komishon a presentá su konseho den un rapòrt na mi persona. E rapòrt aki ta kategorisá komo sekreto.
E lèi riba inteligensia i siguridat Wiv 2002 ta stipulá ku datonan ku ta duna òf por duna bista riba identidat di un fuente, un investigashon den ehekushon of un método di investigashon di e servisio, no por Sali afó. E rapòrt a keda kategorisá komo sekreto pasobra ku esei ta duna bista riba e aspektonan menshoná ariba, loke a base di Wiv 2002 no ta pèrmití. Por lo tanto mi no por manda bo e rapòrt aki. Teniendo na kuenta e veredikto di e Komishon den e kaso aki mi sílo suministra na bo algun informashon di e rapòrt i e konseho.
(…)
Den akuerdo ku e petishonario, CTIVD a formulá e kehu komo lo siguiente:
E apelante ta di opinion ku AIVD a kolekshoná informashon di su persona na un manera ilegítimo den e periodo 1 di yanüari 2005 te, i inkluyendo 10 di òktóber 2010.
CTIVD a konsehá pa deklara bo kehu parsialmente fundá i parsialmente no fundá.
E motivashon di CTIVD mi no por suministra bo, manera indiká anteriormente. Mi sí por notifiká bo ku tabata trata di un investigashon dor di AIVD den kuadro di ehekushon legal di su tarea. Si e investigashon aki a tuma lugá na Hulanda òf pafó di esei, mi no por notifika bo. Tampoko mi por detayá tokante e manera ku a hasi e investigashon; hasiendo uso di medionan èkstra-ordinario di informashon òf pa medio di fuente aksesibel.
CTIVD a investigá e periodo ku bo a indiká, di 1 di yanüari 2005 te, i inkluyendo 10 di òktóber 2010, riba eventual asunto ilegítimo, kaminda mi ta keda sin husga si den e periodo kompletu aki di bèrdat a tuma lugá un investigashon. CTIVD a husga ku pa mayor parti e investigashon tabata legítimo. Pa loke ta un periodo kòrtiku sin embargo, CTIVD a yega na e konklushon ku no tabata pèrmití hasi investigashon, asina ku e parti aki di e investigashon a ser konsiderá ilegítimo. Basá riba esaki CTIVD a presentá e konseho pa deklara bo kehu parsialmente fundá i parsialmente no fundá. Kuesey ta komprobá ku bo kehu pa loke ta praktikamente henter e periodo tabata no fundá, loke ta nifiká ku den e periodo aki, sea no a tuma lugá investigashon riba bo persona, sea ku e investigashon aki mayoritariamente a tuma lugá legítimamente.
Mi a aseptá e konseho di CTIVD kompletamente. Asina leu ku e konseho aki tabata motibo pa tuma medida, mi por notifiká bo ku esaki a tuma lugá mientras tanto.”
Reakshon di petishonario
E petishonario a indiká ku e lo a desea ku e investigashon lo a kubri henter e periodo ku e tabata polítikamente aktivo. Pero e tabata na haltura ku e investigashon di Ombudsman Nashonal a keda limitá na e periodo 2005 te 2010.
Investigashon Ombudsman Nashonal
Durante un entrevista dia 17 di yüni 2015 entre Ombudsman Nashonal i kolaboradónan di AIVD, Ombudsman Nashonal a hasi uso di e oportunidat ofresé na su persona pa verifiká e informashon ku e minister den su karta di 29 di mart 2016 a suministrá na e petishonario. Den esei, e por a revisá e konseho i e rapòrt di CTIVD i e dokumentonan ku a forma base di e konseho ei (mira tambe bou di ‘Trasfondo’).
KIKO TA E VEREDIKTO DI OMBUDSMAN NASHONAL?
Petishonario ta keha ku AIVD den e periodo 2005 – 2010 a spioná polítikonan na Bonèiru ku tabata negoshá ku e kabinete Hulandés, entrenan su mes persona. Según petishonario e spionahe aki a sosodé ilegalmente
Pa loke ta e informashon suministrá pa AIVD, pa motibo di e kehu serka Ombudsman Nashonal, e minister a hasi un apelashon riba sekreto. Ombudsman Nashonal a base di lèi ta obligá pa honra e apelashon aki.
Gobernashon ta aktua íntegro i ta usa outoridat solamente pa e meta pa kual a duna esaki. Esaki ta nifiká ku siudadano mester por spera ku gobernashon ta ehersé su tareanan na un manera konsiente. Di gobernashon i su kolaboradónan mester por spera ku nan no ta mal usá nan posishon, nan outoridatnan, nan tempu i nan medionan.
CTIVD a konsehá pa deklara e kehu parsialmente fundá i parsialmente no fundá. Pa loke ta un periodo kòrtiku a resultá por sierto ku no tabata pèrmití hasi investigashon. E minister a sigui e konseho aki.
A base di e informashon suministrá na Ombudsman Nashonal i ku el a verifiká, mester konkluí ku AIVD, den e periodo menshoná pa e petishonario di 2005 – 2010, durante un periodo relativamente kòrtiku, a hasi investigahon riba e petishonario, mientras ku no tabata pèrmití hasi investigashon. Den e sentido aki e komportamentu investigá no tabata korekto.
Pa e restu di e periodo Ombudsman Nashonal, a base di e informashon suministra na, i verifiká pa su persona, a komprobá ku den e periodo aki, sea ku no a tuma lugá un investigashon riba e petishonario, sea ku e investigashon a tuma lugá di manera legítimo. Pa loke ta esaki, e aktuashon investigá tabata korekto.
KONKLUSHON
E kehu tokante e aktuashon investigá di Algemene Inlichtingen- en Veiligheidsdienst ta fundá pa loke ta entama un investigashon riba e petishonario den e periodo 2005 – 2010 durante un tempu relativamente kòrtiku. Por lo demas e kehu no ta fundá.
Ombudsman Nashonal,
Reinier van Zutphen
TRASFONDO
Investigashon
Den e kaso di investigashon pa motibo di un kehu riba AIVD, investigashon i raportahe mastantu no por tuma lugá ku e mesun transparensha manera ta usual den otro caso.
Según artíkulo 9:31, di kuater insiso di e lei general di derecho atministrativo (Awb), e minister di Interior i di Relashon di Reino por nenga e informashon of dokumentu pidí pa Ombudsman Nashonal, of komuniká na e Ombudsman ku solamente e mes por tuma nota di e datonan ei, si akaso tin motibo di pesu pa esaki. Motibo di peso por ta konflikto ku un obligashon di mantené sekreto Legal of ku interes di Estado. A base di artíkulo 83, insiso kuater di e Lèi riba servisio di intelegensia i siguridat 2002 (WIV 2002) e Ombudsman Nashonal mester keda konforme ku un desishon asina di Ombudsman Nashonal.
Si e Ombudsman Nashonal entama un investigashon pa motibo di un kehu riba AIVD, e ta duna oportunidat na e minister di Interior i Relashon di Reino, y eventualmente un of mas funshonario públiko, pa reakshoná riba e kehu. E Ombudsman Nashonal den esei ta hasi uso di e fakultatnan pa investigá duná den Awb. Den sierto kaso e Ombudsman interino ta komuniká personalmente ku kolaboradónan di AIVD òf e ta tuma nota personalmente di datonan relevante (artíkulo 83, insiso 5, WIV 2002). Via e kaminda aki ta haña informashon ku e Ombudsman Nashonal tin mester pa su investigashon.


text:
WASHINGTON D.C., Merca – Servicio Secreto a detene diasabra anochi un homber cu a stuur su auto te na un punto di revision cerca di Cas Blanco y a bisa cu e tabata tin un bom, dos di e orden a bisa CNN.
No tabata tin confirmacion riba si a haya algun dispositivo den e auto, pero siguridad den e residencia di e presidente di Merca, a wordo eleva inmediatamente. E vehiculo ta den revision, segun agentenan a bisa.
E incidente a sosode pa 11’or y 5 di anochi, den un punto di revision, Servicio Secreto a bisa. Cuater ora mas despues, dicho punto di revision a keda blokia, pero e cayanan cercano a wordo habri bek y tecnico di bom y otro elementonan di personal di siguridad adicional a bandona e luga.
Servicio Secreto a describi e situacion como un “investigacion criminal en marcha.”
Na e momento di e incidente, e presidente di Merca, Donald Trump, tabata den su residencia particular di Mar-a-Largo na Florida, unda cu e ta pasa mayoria di su finnan di siman.
Mas tempran diasabra, otro persona a wordo deteni despues di a bula riba un parkinglot di bicicleta dilanti di Cas Blanco. E persona, kende den ningun momento a logra di acerca na e banda di e residencia, tabata tin un documento cu e tabata kier a entrega na Cas Blanco y no tabata tin ningun arma cun’e, un agente di e orden a bisa.
E incidentenan a sosode un siman despues cu un homber a drenta den e hardinnan di Cas Blanco y a keda eynan pa mas of menos un 15 minuut.
Fuente: CNN en Español


text:
Despues di hopi deliberacion y reunion , Instituto Medico San
Nicolas, a cera un contract di 2 aña cu Noord Villas N.V. (Wayaca Falls) na Wayaca. Lo adapta
e localidad pa cumpli cu e necesidad nan di e personal di Ambulance.
Nunca antes servicio di Ambulance a conta cu un edificio nobo. E ekipo di profesionalnan di
servicio di Ambulance a adapta e diseño di e localidad y gerencia di Wayaca Falls lo hasi e
cambio nan debidamente. Den luna di Maart lo entrega e localidad na ImSan.
Ta bon pa remarca cu e accesibilidad di Wayaca Fallsta completamente adapta na
e entrada y salida pa e caminda principal.
Servicio di Ambulance ta conta cu 11 vehiculonan 3 pa cada warda E paramedico nan ta duna
assistencia medico ora tin accidente y tambe ta atende e problemanan psicosocial cu ta aumenta
mas y mas riba nos isla.
Cada ambulance ta sali cu un “Ambulance verpleegkundige” specialisa y un Ambulance
chauffeur entrena, cu tin como tarea duna asistencia medico.
Servicio di Ambulance ta existi na Aruba desde aña 1930, pero ta resorta bou di ImSan for
di aña 2005. Nan ta 36 empleado bon prepara y educa dor di Ambulance Academie di
Hardewijk-Hulanda. E ekipo tin un total di 11 ambulance y 2 bicicleta na nan disposicion. Ta
opera for di 3 diferente centro, situa na Wayaca, na ImSan na San Nicolas y tambe na
Schotlandstraat. Anualmente Servicio di Ambulance ta atende un averahe di 7500 yamada, di
cual por lo menos 7000 ta resulta den un transporte.


text:
Diamars atardi Prome Minister demisionario Mike Eman a realisa e prome di un serie di Accion di Bario. E bishita a recore algun caya di Madiki caminda e mandatario a bishita habitantenan. Premier Eman a sinti cu tabata na su lugar pa no stop cu e actividad cu asina tanto beneficio a trece pa diferente bario rond di Aruba.
E ricibimento den e casnan di Madiki tabata semper caluroso y, den algun instante, basta emocional di parti di e ciudadanonan.
Un señora den Caya Frere Norbertius no por a contene su emocionnan ora el a wak Prome Minister Eman canando bin den su direccion. Cu awa na su wowo y despues di a bras’e a bise: “Corda bon…Nos ta cu bo ta na morto. Nos lider bo ta.”
E situacion aki a ripiti varios biaha cu hende grandi y hoben, hende muher y hende homber brindando e mandatario un bon bini sincero. Esaki ta danki n’e hecho cu e ciudadanonan ta wak Eman como un politico cu sea ta den campaña, den Gobierno, of den oposicion; semper a keda cerca di su pueblo.
E contacto aki a hiba na hopi logro den Gabinete Mike Eman I y II.
Minister President Mike Eman ta spera cu e mandatarionan cu pronto lo asumi e responsabilidad di dirigi Aruba, lo sa di reconoce e importancia di e contacto directo cu pueblo riba un base frecuente y lo opta pa continua cu esaki.
Un ehempel di e resultadonan positivo cu e bishitanan aki a genera, t’e facilidad deportivo den e bario.
Aki Eman a wak personalmente con muchanan tabata hungando bala riba e mini veld di yerba artificial cu a construi algun aña atras.
Sigur un momento di gran satisfaccion pa wak con e comunidad ta haci bon uso di e oportunidad cu un bario mihor organisa y mas placentero, ta ofrece.
N’e parti final di e bishita, Premier Eman a cuminda cabayeronan cu tabata hungando domino bou di afdak den bario.
Aki el a haya palabra di motivacion p’e no bandona e trabou cu el a bin ta haci pa pueblo di Aruba. “No give up Mike… Abo t’e homber,” un di nan a expresa.
Un peticion cu ta keda bin dilanti y cu ta conmove e Prome Minister saliente enormemente.
Accion di Bario ta bay continua riba diahuebs den un bario pariba di brug caminda Gabinete Mike Eman I y II tambe a sa di laga atras un diferencia positivo indudabel.
Prome Minister demisionario lo cuminda y combersa cu e habitantenan pa trece animo cerca esnan cu ta sinti incertidumbre p’e futuro di nos isla.


text:
Biblioteca San Nicolas a muda temporalmente pa un otro espacio y ta habri dialuna awor. Motibo di esaki ta cu tin trabounan di renobacion ta tumando lugar rib’e edificio di Biblioteca.
P’e proximo lunanan Biblioteca ta situa den edificio di ex–SINFA na Zeppenveldtstraat # 10.
Aki e publico di Pos Chikito, Savaneta y San Nicolas por acudi pa cualkier informacion, prestamo di buki y otro servicio di Biblioteca. Por uza e espacio pa lesa, studia y otro actividad informativo.
Debi cu e espacio ta limita ta organisa durante vakantie grandi diferente presentacion di pelicula den aire liber pa mucha. Cada diaranson anochi tin presentacion ta cuminsa 7’or na Scol di Arte na San Nicolas. Esaki ta danki na cooperacion di UNOCA.
Presentacionnan ta tuma lugar dia 12 di juli, 19 di juli, 26 di juli y e ultimo presentacion ta diahuebs dia 2 di augustus. Esaki ta un actividad pa famia y ta gratis.
Pa e muchanan di San Nicolas y becindario ta pasa e siguiente peliculanan:
12 di juli – 7’or – Sing;
19 di juli – 7’or – Beauty and the Beast;
26 di juli – 7’or – Boss Baby;
02 di augustus – 7’or – Smurfs.
Alabes ta anuncia cu miembronan cu ta entrega nan buki durante vakantie grandi no ta paga boet. Entrega buki sin paga boet ta posibel te cu diabierna dia 25 di augustus. Un y tur ta bon bini. Biblioteca San Nicolas ta habri 5 dia pa siman non-stop di 9’or pa 5’or y tambe diamars anochi di 5’or pa 7’or.


text:
Siman di Kibra Silencio cu Quota Club
E siman aki entrante dia 21 te cu 26 di september ta e siman di Kibra Silencio, organisa pa Quota Club. Pa e di 5 aña consecutivo SVb ta duna full su cooperacion pa cu e siman importante aki. Durante e siman aki tur esnan interesa por laga test su oido por nada na FEPO, SVb, Oduber & Kan y tambe Aruba Hearing Institute.
Como cu bo oido ta sumamente importante pa bo salud SVb ta contento pa por aporta na e siman aki. SVb su ekipo pa haci test di oido henter e siman aki ta disponibel pa haci test di oido na sucursal di San Nicolas. Ta ricibi e resultadonan dibiaha despues di e test. Esnan cu kier haci test na un luga cu porta ta mas cerca di cas tambe por haci e test aki na FEPO, na Aruba Hearing Institue y na Oduber & Kan. Por yama e siguiente numbernan aki pa traha un cita y haci e test:
- SVb: 527 2732
- FEPO: 583 1016
- Oduber & Kan: 582 4719
- Aruba Hearing Institute: 587 8885
E aña aki Quota Club tabata tin e honor di por a ricibi Claudius Philips y DJ Nutzbeatz como invitado special. Pa e profesion di dos personanan aki nan oido ta sumamente importante pues pa e motibo aki nan ta duna apoyo na e siman aki di Quota Club, pa cual tambe ambos persona a haci e prome testnan di oido durante e siman aki.


text:
ORANJESTAD(AAN)Den ultimo dianan Juan David a sinta tras di Cortina y a cuminsa lobby contra e decision di Minister Dowers tocante e Prefabricated Buildings pa remplaza e trailernan y tambe crea un skol nobo na Dakota. Tur e decision, segun Juan David ta basa riba principio y no riba su envidia di Minister Dowers. No ta un secreto cu Juan David tabata basta critico riba Minister Dowers y esaki ta trese cune e unico conclusion possible, cu ta envidia tabata forze haci e criticanan! Artur Dowers ta mucho mas politico cune, y mucho mas honesto tambe!
Loke Juan David mester tene bon na cuenta y tambe e tiki parlamentarionan cu ta para cune ta cu Aruba ta pagando hopi placa pa luna pa huurnan innecesario. Nan funcion principal como parlamentario ta pa analisa y dicidi riba maneho di gobierno teniendo bon na cuenta e bienestar general di pueblo di Aruba. Falta di principio ta ora bo bisa un persona of empresa danki pa bo idea pa un solucion rapido, pa bo investigacion, pa tur e tempo y placa cu bo a hinca aden, pero ban sake pa destaho publico pa otronan (di partido AVP?) haya chance di apodera di e proyecto aki. Mi por menciona e nombernan, y mi ta bay hacie tambe (na su debido tempo!)
Pa awor, djis pensa riba lo siguiente; pa bo bai awor un destaho publico lo dura, si tur cos bay bon y no tin demora, dos aña! Esaki ta dos aña mas pa paga huur di Afls. 270,000.00 pa luna o sea Afls. 6,500.000.00 den dos aña. Ya un tercera parti di e inversion pa propiedad propio lo a ser paga caba.Tambe tene na cuenta cu no ta principio, sino capricho, lo causa pa no tin un skol na Dakota cla pa proximo aña escolar. Juan David sa e diferencia entre capricho y principio? Mi ta duda!
Sesenta y tres local nobo pa Aruba, full ekipa, cu airco, bunita, moderno y rapido. Esaki por ta un etapa nobo pa nos educacion. Un plan pa upgrade tur nos clasnan na nivel internacional pa duna nos yiunan un ambiente mas adecuado pa nan educacion. Pero NO, e “principio” di Juan David no ta permitie!
Lo ta bon pa Juan David duna un splicasion amplio riba kico su principionan ta basa. Pasobra un principio mas halto cu e bienestar di educacion y salud no ta existi! Tambe si tur cos den e proceso a bay segun ley, cua ta e problema di Juan David? E tin un faboritismo cu e kier demostra na dos miembro di partido cu ta loco pa haya e proyecto despues cu tur e trabao a ser haci y tur e calculonan ta cla, y e financiamento tambe? Si nos ta bay papia di “friends and family”, ta ey e cabuya ta preta!
Awor si mira esaki bon, e Capricho di Juan David pa blokea un proyecto asina sano por sosode solamente riba e custia di e educacion di muchanan cu tin mester di localnan y un skol nobo sin tardamento. Ta 400 mucha lo no tin clas pa sinta den dje. Anto kico Juan David lo propone, pone 15 trailer temporal mas mientras tanto? Ta su capricho y no principio ta obligue dicidi riba un bon proyecto y inventa excusanan pa causa su tardanza y ehecucion.
Gobierno ta pagando actualmente Afls. 270,000.00 pa luna djis pa huur un trailer. Si JEM Industrial Services N.V. a propone pa paga mesun cantidad, reemplaza e trailernan pa structuranan nobo y permanente, sin cu e costa Gobierno mas placa, sin haci e prome pago te ora tur cos ta entrega y sin cu gobierno mester sali busca financiamento., cua ta e problema? Unda Juan David su Principio ta drenta den wega?
Esaki no ta e prome muchachada di Juan David, pero teniendo na cuenta cu ta futuro di estudiantenan ta den wega, mester supone cu e Ministernan lo mester sinta na mesa cu parlamentarionan pa forza un decision na fabor di un tremendo proyecto?
Loke ta haci un politico grandi ta ora e mira un debate riba un tema y bin padilanti y bisa “ mi no ta comparti e opinion pero ban sinta discuti esaki pa mi por compronde mihor”.
(Nota di Jossy M. Mansur: “sinembargo, no perde for di bista cu burico ta keda burico y ningun principio por cambia esey.” Y laga Juan David tume con cu e kier, pasobra e ta provocando un guera cu e no tin ningun posibilidad di gana. Mi por garantiza esey di antemano!)
Jossy Elie Mansur


text:
RESULTS: Streetlegal June-11-2016 STREET-LEGAL CAR: 1st. Chris Halley “Honda-Tech” 2nd. Giorgy Wouters “Phantom Racing” STREET-LEGAL BIKE: 1st. Shanmar Lampe 2nd. Pierre Wever “Piston Racing” SCOOTER/ATV: 1st. Ransey Trimon “Family Connection” 2nd. Michael Kock “Xtreme Racing” JR-DRAGSTER: 1st. Reggie Edwarda 2nd. Rygiene Curie “Family Connection” KING OF THE STREET: 1st. Jobert Reyes “Reyes Brothers” 2nd. Kenny Holiger “Missing Wedge” LADIES CUP: …Read More »
Drag Racing
Resultado “Palomarga Finals 2015”
Palo Marga Finals 2015 “The Revival of Palo Marga” Another event to raise the necessary funds for the current repair and maintenance of our race track and its equipment. Oranjestad, Aruba— E comishon “Revival of Palo Marga” hunto cu Aruba Drag Racing Association trahando incansabel durante e ultimo 4 lunanan 100% tras di e slogan “The Revival of Palo Marga” …Read More »
Palomarga Finals 2015 – RESULTS
Last race of the year… It has been a rocky year for Drag Racing here in Aruba, with a lot of uncertainties as to the future of our sport. A new organization is taking the reigns and it seems that we are heading in the right direction. With all the proceeds of One Cool Summer going to a new timing …Read More »
One Cool Summer Part 2: Resultado
Resultadonan di One Cool Summer Nationals 2015 Diasabra ultimo dia 19 di september un biaha mas tabata jena cu speed y accion riba International Raceway Park Palo Marga caminda e caredanan di drag racing a tuma lugar pa asina completa e evento di One Cool Summer Nationals 2015. Despues di sigur algun ora jena cu adrenalina y tension, caminda coredornan …Read More »
Resultadonan di One Cool Summer Nationals 2015
Un total di 3 dia intensivo di caredanan di drag a keda registra e weekend di 28 pa 30 di augustus 2015 na Aruba durante di e One Cool Summer Nationals 2015. Un cantidad record di mas di 300 inscripcion total di coredornan local a keda registra. E registracion oficial a tuma lugar durante un tremendo Car & Bike show …Read More »
One Cool Summer 2015
“The Revival of Palo Marga” The event to raise the necessary funds for the current repair and maintenance of our race track and its equipment. Oranjestad, Aruba—Pa prome biaha den historia un grupo dedica di coredor a haja nos pista di International Raceway Park Palo Marga pa asina hasi un fundraising event pa por crea e fondo nan necesario pa …Read More »
Resultado The Boss Drag War 2015
Durante e weekend tras di lomba a tuma lugar e prome careda International riba pista di Palo Marga cual a hiba nomber di The Boss Drag War 2015. E resultadonan di e weekend jen di accion aki a keda como lo siguiente: Diabierna 27 di Maart, 2015 Jr. Dragster 1. Christine Fingal 2. Regene Eduarda Sportsman Bike 1. Gary Lejuez …Read More »
Inscripcion pa The Boss Drag War a peticion di coredornan extendi pa Diaranson anochi
Diasabra anochi a tuma lugar e inscripcion pa e prome careda International di Drag Race pa 2015 esta The Boss Drag War na Do it Center cual a bai combina cu un tremendo Car & Bike Show. Asina mes hopi coredor tabata bow di e impresion cu manera semper e inscripcion lo bai tuma lugar durante di e siman di …Read More »
The Boss Racing Foundation lo honra peticion di coredornan di drag
Despues di a reuni cu mayoria di e coredornan di e categorianan No Box, Box, Import Class, Front Wheel Drive y Sportsman Bike un di e peticion cu a bin di e coredornan tabata pa por jega na un arreglo over di e Point Series 2014. Na mesun momento e coredornan mes a bin cu un proposicion cual ta pa …Read More »
Invitacion pa reunion cu driver y doñonan di autonan Import y Front Wheel Drive
The Boss Racing Foundation den preparacion pa e caredanan di The Boss Drag War 2015 kier a manda un invitacion na tur doño y drivernan di e autonan di e categoria Import pa un reunion importante Diaranson 11 di Maart pa 8or di anochi Centro Deportivo Betico Croes. Durante di esaki tur e coredornan lo hanja informacion relaciona cu …Read More »


text:
E pelicula nobo di Sony Pictures
Durante April, henter famia lo por drenta e ambiente di e mundo di imaginacion y fantasia cu e coleccion nobo di e “Happy Meal Box”: “The Smurfs, The Lost Village”.
Di e manera aki tanto grandi como e chikito nan lo por recrea nan propio village.
Den e coleccion aki di The Smurfs, e cos di hunga ta consisti di tres pida: un caha chikito den forma di cas di mushroom cu su dak como tapa y dos mini figura di e personahenan mas iconico di e pelicula: Grouchy Smurf, Brainy Smurf of Smurfette, y mas.
Mayornan y nan yiunan lo por disfruta di un coleccion dibertido cu ta consisti di un total di 8 cos di hunga, completando asina e village.
E coleccion completo (cada cas ta bin cu dos amigo) lo ta cas color geel di The Smurfs y Amigonan 2: Vanity Smurf y un di e guereronan nobo.
Cas berde di The Smurfs y Amigonan 2: Pa prome biaha ta uni dos archi enemigo di The Smurfs: e malvado Gargamel y su mascota Azrael;
Cas oraño di The Smurfs y Amigo: Hefty Smurf y un di e mascotanan atractivo cu ta briya den scuridad;
Cas cora di The Smurfs y Amigonan 2: Papa Smurf y un di e guereronan nobo;
Cas berde di The Smurfs y Amigo 1: Smurfette hunto na un di su compañeronan di aventura Painter Smurf;
Cas geel di The Smurfs y Amigo 1: Slouchy Smurf y un di e mascotanan cu e pelicula ta presenta;
Cas cora di The Smurfs y Amigo 1: Brainy Smurf y otro mascota nobo;
Cas geel di The Smurfs y Amigo: Grouchy Smurf y otro guerero.
Conhuntamente cu Sony Pictures, e mesun creadornan di “The Smurfs 2”, “Hotel Transylvania 2” y “Angry Birds Movie”, ta yega su ultimo estreno: “The Smurfs, The Lost Village”.
Esaki ta e di tres pelicula di “The Smurfs”, cu lo ta 100% animacion y cu un estetica cu ta hiba nos na e estilo di diseño antiguo cu tabatin e comiquitanan di e serie famoso “The Smurfs”.
Den e pelicula, e accion ta cuminsa ora cu un mapa misterioso ta pone Smurfette y su miho amigonan den un emocionante aventura te den e mondi encanta. Un biahe yen di accion y fantasia, cu lo conduci na descubri e secreto mas grandi den e toria di The Smurfs.
E diversion ta continua den e restaurantnan di McDonald’s cu e coleccion nobo di Happy Meal Box, unda bo lo por ta parti di sorpresanan, actividadnan entreteni y weganan educativo cu ta stimula e imaginacion di e muchanan. Para mas informacion bishita www.arcosdorados.com.


text:
Tuesday, July 22, 2008
SPIRITO SANTO - continua
E SPIRITO SANTO – continua
Manera nos sabi, e doctrina tocante e Spirito Santo di Dios ta ser haya den tur religion cu ta relaciona cu Cristianismo. Y sin lugar na duda, e Spirito Santo di Dios ta na manera di bisa cu tur reverencia: Ocupando un lugar mes importante cu Dios e Tata, y cu e Yiu di Dios nos Señor y Salbador Jesus, den Scritura. E Spirito di Dios ta wordo menciona for di cuminsamento di Scritura Santo den Genesis 1:3, unda nos ta lesa cu "E Spirito di Dios tabata moviendo ariba e awanan." Y e mes Spirito aki nos por lesa di djE den e utlimo buki di Scritura Santo. Den Rebelacion 22:17, nos ta lesa lo siguiente: "E Spirito y e bruid ta bisa, Bini! Y laga esun cu tende bisa, Bini! Y esun cu tin sed, laga e bini; y ken ku desea, laga e tuma e awa di bida pornada."
Den otro Scritura nos por lesa lo siguiente for di nos Señor Jesus: "Ariba e ultimo, y e dia dia mas grandi di e fiesta, Jesus a lanta para y bisa cu bos duro" "Si un hende tin sed, laga e bin serca Mi y bebe. Kende cu kere den Mi, manera e Scritura ta bisa, riunan di awa bibo lo brota for du su paden."
Esaki El a bisa di e Spirito, cual esunnan cu ta kere den djE, lo ricibi despues. Te na e tempo ey, e Spirito no a wordo duna ainda, siendo cu Jesus no a wordo glorifica ainda. Lesa Juan 7:37-39. Si ta posibel lesa e traducion na Ingles, Spaño y Hulandes pa mas claridad. Ta intersante y hopi importante pa nos por comprende e ministerio di e Spirito Santo actualmente tanto ta den henter Antiyas como aki na Aruba. Palabranan comun ta wordo usa den Scritura relaciona cu e obra di e Spirito di Dios. Ehempel: E por wordo hasi tristo, y por ser risisti y desobedeci. E Spirito no ta papia cu nos awe cu bos audibel; y lo no trece otro doctrina cu no por ser haya den Scritura Santo. E Scritura cu nos a mira den Juan 7:37-39, ta bisa nos cu e tempo ey, e Spirito no tabata duna ainda, pa motibo cu e tempo ey Señor Jesus no tabata glorifica ainda. Pero awe esey no ta e caso, pasobra awe nos por bisa cu tur confiansa, cu nos Señor Jesus ta glorifica door di Dios e Tata. Pues, awe si e Spirito aki ta wordo duna na cada persona cu tende e Evangelio y kere di tur su curason den e Yiu di Dios cu a muri ariba un crus pa nos picanan, y a wordo lanta for di morto na di tres dia door di e Tata. Ademas Dios e Tata a hals’E na e lugar di mas halto y a dun’E e nomber cu ta ariba tur nomber, cu pa e nomber di Jesus, tur rudia mester dobla, den cielo y ariba tera, y tur lenga lo confesa cu JesuCristo ta Señor, pa e gloria di Dios e Tata. Ta e Jesus aki nos ta presenta na cada uno cu ta lesa e mensahe aki. Y cada persona cu repenti y kere di curason den djE, ta ricibi pordon di picanan y bida eterno den Su nomber. Y for di e momento ey e persona aki ta ricibi e Spirito Santo den su bida como seyo y garantia di bida eternpo y un curpa glorifica na e dia di resureccion di tur esunnan cu ta kere.
Amigonan, mi ta reconoce y ta admiti y confesa, cu den Beibel tin hopi declaracionnan menciona pa e Profetanan y e Apostelnan y asta pa nos Señor Jesus Su mes, cualnan ami personalmente no por splica, pasobra cu mi no ta comprende nan completamente, pero pa gracia di Dios y cu yudansa di e Spirito di Dios mes, mi ta kere nan. Y e doctrina di e Spirito Santo di Dios ta uno di nan. Laga nos mira un rato, e obra di e Spirito, den e bida di nos Señor Jesus Su mes, relaciona cu Su encarnacion. Den Mateo, capitulo uno y versnan 18-25, nos por lesa tocante e manera cu Jesus a wordo consebi den e curpa di Maria, Kende tabata compremeti cu Jose. Aki nos por lesa masha cla mes, cu ta e Spirito Santo a obra e milager aki. Lesa di e mes un milager aki den e Evangelio di San Lucas 1:26-38. Despues di Jesus Su nacemento nos por lesa den Lucas 2:40-52 cu El a crece y bira fuerte; y cu E tabata yena cu sabiduria, y cu e gracia di Dios tabata ariba djE. Y cu El a crece den sabiduria y statura y den gracia cu Dios y cu hende.
Despues di esey nos ta lesa di Jesus te e dia di Su boutismo den Jordan door di Juan e Boutista. Aki atrobe nos ta lesa cu e Spirito Santo a baha riba Jesus den e forma di un paloma. Lucas 3:21,22. Despues di Su boutismo, e Spirito Santo a guia Señor Jesus den e desierto, unda El a wordo tenta pa cuarenta dia door di e diabel.
Despues di Su tentacion den desierto, El a bolbe den e poder di e Spirito pa Galilea, y Su fama a cuminsa plama den tur e districtonan rond. Anto El a bai Nasaret unda El a lanta para pa e lesa e Scritura di e profeta Isaias cu ta bisa: " Spirito di e Señor ta ariba Mi, pasobra El a hunta Mi pa predica e bon nobo na e pobernan. El a manda Mi pa proclama libertad na e prisoneronan y restoracion di bida na e ciegonan, pa liberta e opriminan, pa proclama e aña agradabel di Señor."
Amigonan; si e Spirito Santo tabata asina importante den e bida y ministerio di Señor Jesus Su mes; cuanto mas nos tin mester di Su guiansa y yudansa y consuelo!!
Corda cu nos tin deseo di tende algo for di bo cu ta lesando nos Blog! Tuma un rato asina y manda nos un palabra di encurashamento of por ta bo tin un pregunta cu bo tin gana pa haya contesta, etc. Realmente, via email nos a tende di un cu a scirbi cu el a wordo encurasha y spierta door di e blog cu el a lesa! Wel, siguramente, esey ta un encurashamento pa nos tende esey!
Bicento a haci 85 aña di edad dia 19 di Juli! E famia y e rumannan na Iglesia Evangelica di Oranjestad a pone hunto un bunita sirbishi di gradisimento y alabansa na nos Señor JesuCristo dia 20. Podise otro biaha lo mi nos lo comparti algo foto di e ocacion aki!! PUES, scirbi nos awe sin falta.... bb.henriquez@setarnet.aw
Manera nos sabi, e doctrina tocante e Spirito Santo di Dios ta ser haya den tur religion cu ta relaciona cu Cristianismo. Y sin lugar na duda, e Spirito Santo di Dios ta na manera di bisa cu tur reverencia: Ocupando un lugar mes importante cu Dios e Tata, y cu e Yiu di Dios nos Señor y Salbador Jesus, den Scritura. E Spirito di Dios ta wordo menciona for di cuminsamento di Scritura Santo den Genesis 1:3, unda nos ta lesa cu "E Spirito di Dios tabata moviendo ariba e awanan." Y e mes Spirito aki nos por lesa di djE den e utlimo buki di Scritura Santo. Den Rebelacion 22:17, nos ta lesa lo siguiente: "E Spirito y e bruid ta bisa, Bini! Y laga esun cu tende bisa, Bini! Y esun cu tin sed, laga e bini; y ken ku desea, laga e tuma e awa di bida pornada."
Den otro Scritura nos por lesa lo siguiente for di nos Señor Jesus: "Ariba e ultimo, y e dia dia mas grandi di e fiesta, Jesus a lanta para y bisa cu bos duro" "Si un hende tin sed, laga e bin serca Mi y bebe. Kende cu kere den Mi, manera e Scritura ta bisa, riunan di awa bibo lo brota for du su paden."
Esaki El a bisa di e Spirito, cual esunnan cu ta kere den djE, lo ricibi despues. Te na e tempo ey, e Spirito no a wordo duna ainda, siendo cu Jesus no a wordo glorifica ainda. Lesa Juan 7:37-39. Si ta posibel lesa e traducion na Ingles, Spaño y Hulandes pa mas claridad. Ta intersante y hopi importante pa nos por comprende e ministerio di e Spirito Santo actualmente tanto ta den henter Antiyas como aki na Aruba. Palabranan comun ta wordo usa den Scritura relaciona cu e obra di e Spirito di Dios. Ehempel: E por wordo hasi tristo, y por ser risisti y desobedeci. E Spirito no ta papia cu nos awe cu bos audibel; y lo no trece otro doctrina cu no por ser haya den Scritura Santo. E Scritura cu nos a mira den Juan 7:37-39, ta bisa nos cu e tempo ey, e Spirito no tabata duna ainda, pa motibo cu e tempo ey Señor Jesus no tabata glorifica ainda. Pero awe esey no ta e caso, pasobra awe nos por bisa cu tur confiansa, cu nos Señor Jesus ta glorifica door di Dios e Tata. Pues, awe si e Spirito aki ta wordo duna na cada persona cu tende e Evangelio y kere di tur su curason den e Yiu di Dios cu a muri ariba un crus pa nos picanan, y a wordo lanta for di morto na di tres dia door di e Tata. Ademas Dios e Tata a hals’E na e lugar di mas halto y a dun’E e nomber cu ta ariba tur nomber, cu pa e nomber di Jesus, tur rudia mester dobla, den cielo y ariba tera, y tur lenga lo confesa cu JesuCristo ta Señor, pa e gloria di Dios e Tata. Ta e Jesus aki nos ta presenta na cada uno cu ta lesa e mensahe aki. Y cada persona cu repenti y kere di curason den djE, ta ricibi pordon di picanan y bida eterno den Su nomber. Y for di e momento ey e persona aki ta ricibi e Spirito Santo den su bida como seyo y garantia di bida eternpo y un curpa glorifica na e dia di resureccion di tur esunnan cu ta kere.
Amigonan, mi ta reconoce y ta admiti y confesa, cu den Beibel tin hopi declaracionnan menciona pa e Profetanan y e Apostelnan y asta pa nos Señor Jesus Su mes, cualnan ami personalmente no por splica, pasobra cu mi no ta comprende nan completamente, pero pa gracia di Dios y cu yudansa di e Spirito di Dios mes, mi ta kere nan. Y e doctrina di e Spirito Santo di Dios ta uno di nan. Laga nos mira un rato, e obra di e Spirito, den e bida di nos Señor Jesus Su mes, relaciona cu Su encarnacion. Den Mateo, capitulo uno y versnan 18-25, nos por lesa tocante e manera cu Jesus a wordo consebi den e curpa di Maria, Kende tabata compremeti cu Jose. Aki nos por lesa masha cla mes, cu ta e Spirito Santo a obra e milager aki. Lesa di e mes un milager aki den e Evangelio di San Lucas 1:26-38. Despues di Jesus Su nacemento nos por lesa den Lucas 2:40-52 cu El a crece y bira fuerte; y cu E tabata yena cu sabiduria, y cu e gracia di Dios tabata ariba djE. Y cu El a crece den sabiduria y statura y den gracia cu Dios y cu hende.
Despues di esey nos ta lesa di Jesus te e dia di Su boutismo den Jordan door di Juan e Boutista. Aki atrobe nos ta lesa cu e Spirito Santo a baha riba Jesus den e forma di un paloma. Lucas 3:21,22. Despues di Su boutismo, e Spirito Santo a guia Señor Jesus den e desierto, unda El a wordo tenta pa cuarenta dia door di e diabel.
Despues di Su tentacion den desierto, El a bolbe den e poder di e Spirito pa Galilea, y Su fama a cuminsa plama den tur e districtonan rond. Anto El a bai Nasaret unda El a lanta para pa e lesa e Scritura di e profeta Isaias cu ta bisa: " Spirito di e Señor ta ariba Mi, pasobra El a hunta Mi pa predica e bon nobo na e pobernan. El a manda Mi pa proclama libertad na e prisoneronan y restoracion di bida na e ciegonan, pa liberta e opriminan, pa proclama e aña agradabel di Señor."
Amigonan; si e Spirito Santo tabata asina importante den e bida y ministerio di Señor Jesus Su mes; cuanto mas nos tin mester di Su guiansa y yudansa y consuelo!!
Corda cu nos tin deseo di tende algo for di bo cu ta lesando nos Blog! Tuma un rato asina y manda nos un palabra di encurashamento of por ta bo tin un pregunta cu bo tin gana pa haya contesta, etc. Realmente, via email nos a tende di un cu a scirbi cu el a wordo encurasha y spierta door di e blog cu el a lesa! Wel, siguramente, esey ta un encurashamento pa nos tende esey!
Bicento a haci 85 aña di edad dia 19 di Juli! E famia y e rumannan na Iglesia Evangelica di Oranjestad a pone hunto un bunita sirbishi di gradisimento y alabansa na nos Señor JesuCristo dia 20. Podise otro biaha lo mi nos lo comparti algo foto di e ocacion aki!! PUES, scirbi nos awe sin falta.... bb.henriquez@setarnet.aw
Posted by Bicento & Betty Henriquez at 7:52 AM No comments: Links to this post
Monday, July 7, 2008
E SPIRITO SANTO
Bicento y Betty cu nan dos prendanan "Tanishka y Lixiëre" - yiunan di Bicento su nieta!!
Nos ta sigui awor cu nos tema: E Spirito Santo
Den e buki di Efesionan 4:30 ta para scirbi lo siguiente: "Y no haci e Spirito Santo di Dios tristo, pa medio di Kende boso a wordo seya pa e dia di redencion."
E Apostel Pablo, inspira y guia pa e Spirito Santo mes, a scirbi e spiertamento aki, na tur e berdadero keredornan na Efesio. Y e spiertamento aki ta pa cada uno di nos tambe cu ta profesa fe den nos Señor Jesus. Nos por comprende hunto cu otro scrituranan, cu e Spirito Santo aki Su mes ta e seyo. Den Efesionan 1:13, e Apostel ta bisa nos lo siguiente: "Den djE boso tambe a confia, despues di a tende e mensahe di berdad; e Evangelio di boso salbacion; den Kende tambe despues di a kere, boso a wordo seya cu e Spirito Santo di promesa, Kende ta e garantia di nos erencia te na e redencion di e posecion di Dios, pa e alabansa di Su gloria." Ta hopi siñansa mes tin den e poco palabranan aki.
Pa cuminsa; e Apostel ta menciona na prome lugar e Judiunan cu a kere e Evangelio den vernan 11 y 12. Anto e ta sigui cu esnan cu no ta Judiu den vers 13. Nos por mira cla anto cu awe no tin diferencia entre Judiu y no Judiu. Den Efesionan 2:11-18, e Apostel ta splica masha cla mes cu e muraya cu tabata separa nos y e Judiunan, a wordo basha abou door di Señor Jesus, mediante Su morto riba e crus. Segun Scritura cada persona cu a pone su fe den Cristo despues di a tende e palabra di berdad, esta e Evangelio; ta ricibi e Spirito Santo for di e momento ey. Y e Spirito aki ta e garantia pa e dia di redencion. Di manera cu si un hende no tin e Spirito aki, e no tin speransa di e redencion cu ta menciona aki. E doctrina aki di Redencion, tin dos aplicacion importante pa cada pecador, cu a tende e Evangelio, y a comprende y a obedece door di a repenti y kere den Señor Jesus.
E prome aplicacion ta pa awor mes den e bida aki. E palabra: "REDENCION", ta nifica cu nos a wordo cumpra. Of sea cu un preis a wordo paga pa nos libertad. Tin varios scritura tocante e tema sumamente importante aki, esta e tema di Redencion. E Apostel Pedro ta scirbi lo siguiente: "Sabiendo cu boso no a wordo redemi cu cosnan cu ta ta perese, manera plata of oro, for di boso manera bano di biba cu boso a ereda di boso antepasadonan, ma cu e sanger precioso di Cristo, un Lamchi sin defecto y sin mancha."
Segun e scritura aki, ni oro ni plata por cumpra un hende su libertad for di poder di e maligno. Ma den 1 Cor. 6:19,20, nos ta lesa lo siguiente: "Boso no sabi cu boso curpa ta un tempel di e Spirito Santo, Kende ta den boso, kende boso a ricibi for di Dios? Boso no ta pertenece na boso mes; boso a worde cumpra pa un preis. P’esey glorifica Dios cu boso curpa."
Pues, segun Scritura, e pecador cu kere e Evangelio ta pertenece na Dios awor caba den e bida aki, y cu for di e momento cu un persona a kere e ta pertenece na Dios, y cu e Spirito Santo di Dios ta biba den cada uno cu ta kere pa duna nos victoria ariba pica awor den nos bida diario si nos obedece.
Ma e di dos aplicacion ta cu e mes un Spirito aki ta e garantia pa e redencion final. Y di esaki nos por lesa den Romanonan 8:18-27. Aki nos por lesa cu aunke cu awor nos tin e prome frutanan di e Spirito, toch nos ta keha of suspira paden di nos curpa mientras cu nos ta sperando ansiosamente pa nos adopcion como yiunan, esta e redencion di nos curpa. Y e ta sigui bisa cu ta den e speransa aki nos a wordo salba… y siendo cu nos ta sperando pa e loke nos no tin ainda nos ta spera pa esey cu pasenshi. Ademas e Spirito di Dios ta yuda nos den nos debilidad, y ta intersede pa nos cu suspiro cu palabranan no por expresa, etc., etc. Lesa e porcion aki den bo Beibel pa bo mes. E ta hopi importante pa cada uno di esunnan cu ta kere e Evangelio, pasobra diariamente nos ta experimenta e berdadnan aki.
Y sea sigur di esaki amigonan cu ta lesando e notanan aki; cu e persona cu no tin e Spirito Santo, no ta pertenece na Dios. Y cu ningun hende por ricibi e Spirito aki sino pa medio di fe den nos Señor y Salbador JesuCristo. Cu tur reverencia mi ta bisa esaki basa ariba e Palabra di Dios. Lesa pa fabor, e capitulo ocho completo di Romanonan. Ey e Spirito Santo ta ser yama: E Spirito di Dios, e Spirito di Jesus; y ademas e ta bisa tambe cu e persona cu no tin e Spirito di Cristo, e persona aki no ta pertenece na Cristo. Lesa e capitulo aki cu oracion, y scirbi nos pa laga nos sabi cual ta bo opinion; of bo creëncia of bo fe.
Nos ta sigui awor cu nos tema: E Spirito Santo
Den e buki di Efesionan 4:30 ta para scirbi lo siguiente: "Y no haci e Spirito Santo di Dios tristo, pa medio di Kende boso a wordo seya pa e dia di redencion."
E Apostel Pablo, inspira y guia pa e Spirito Santo mes, a scirbi e spiertamento aki, na tur e berdadero keredornan na Efesio. Y e spiertamento aki ta pa cada uno di nos tambe cu ta profesa fe den nos Señor Jesus. Nos por comprende hunto cu otro scrituranan, cu e Spirito Santo aki Su mes ta e seyo. Den Efesionan 1:13, e Apostel ta bisa nos lo siguiente: "Den djE boso tambe a confia, despues di a tende e mensahe di berdad; e Evangelio di boso salbacion; den Kende tambe despues di a kere, boso a wordo seya cu e Spirito Santo di promesa, Kende ta e garantia di nos erencia te na e redencion di e posecion di Dios, pa e alabansa di Su gloria." Ta hopi siñansa mes tin den e poco palabranan aki.
Pa cuminsa; e Apostel ta menciona na prome lugar e Judiunan cu a kere e Evangelio den vernan 11 y 12. Anto e ta sigui cu esnan cu no ta Judiu den vers 13. Nos por mira cla anto cu awe no tin diferencia entre Judiu y no Judiu. Den Efesionan 2:11-18, e Apostel ta splica masha cla mes cu e muraya cu tabata separa nos y e Judiunan, a wordo basha abou door di Señor Jesus, mediante Su morto riba e crus. Segun Scritura cada persona cu a pone su fe den Cristo despues di a tende e palabra di berdad, esta e Evangelio; ta ricibi e Spirito Santo for di e momento ey. Y e Spirito aki ta e garantia pa e dia di redencion. Di manera cu si un hende no tin e Spirito aki, e no tin speransa di e redencion cu ta menciona aki. E doctrina aki di Redencion, tin dos aplicacion importante pa cada pecador, cu a tende e Evangelio, y a comprende y a obedece door di a repenti y kere den Señor Jesus.
E prome aplicacion ta pa awor mes den e bida aki. E palabra: "REDENCION", ta nifica cu nos a wordo cumpra. Of sea cu un preis a wordo paga pa nos libertad. Tin varios scritura tocante e tema sumamente importante aki, esta e tema di Redencion. E Apostel Pedro ta scirbi lo siguiente: "Sabiendo cu boso no a wordo redemi cu cosnan cu ta ta perese, manera plata of oro, for di boso manera bano di biba cu boso a ereda di boso antepasadonan, ma cu e sanger precioso di Cristo, un Lamchi sin defecto y sin mancha."
Segun e scritura aki, ni oro ni plata por cumpra un hende su libertad for di poder di e maligno. Ma den 1 Cor. 6:19,20, nos ta lesa lo siguiente: "Boso no sabi cu boso curpa ta un tempel di e Spirito Santo, Kende ta den boso, kende boso a ricibi for di Dios? Boso no ta pertenece na boso mes; boso a worde cumpra pa un preis. P’esey glorifica Dios cu boso curpa."
Pues, segun Scritura, e pecador cu kere e Evangelio ta pertenece na Dios awor caba den e bida aki, y cu for di e momento cu un persona a kere e ta pertenece na Dios, y cu e Spirito Santo di Dios ta biba den cada uno cu ta kere pa duna nos victoria ariba pica awor den nos bida diario si nos obedece.
Ma e di dos aplicacion ta cu e mes un Spirito aki ta e garantia pa e redencion final. Y di esaki nos por lesa den Romanonan 8:18-27. Aki nos por lesa cu aunke cu awor nos tin e prome frutanan di e Spirito, toch nos ta keha of suspira paden di nos curpa mientras cu nos ta sperando ansiosamente pa nos adopcion como yiunan, esta e redencion di nos curpa. Y e ta sigui bisa cu ta den e speransa aki nos a wordo salba… y siendo cu nos ta sperando pa e loke nos no tin ainda nos ta spera pa esey cu pasenshi. Ademas e Spirito di Dios ta yuda nos den nos debilidad, y ta intersede pa nos cu suspiro cu palabranan no por expresa, etc., etc. Lesa e porcion aki den bo Beibel pa bo mes. E ta hopi importante pa cada uno di esunnan cu ta kere e Evangelio, pasobra diariamente nos ta experimenta e berdadnan aki.
Y sea sigur di esaki amigonan cu ta lesando e notanan aki; cu e persona cu no tin e Spirito Santo, no ta pertenece na Dios. Y cu ningun hende por ricibi e Spirito aki sino pa medio di fe den nos Señor y Salbador JesuCristo. Cu tur reverencia mi ta bisa esaki basa ariba e Palabra di Dios. Lesa pa fabor, e capitulo ocho completo di Romanonan. Ey e Spirito Santo ta ser yama: E Spirito di Dios, e Spirito di Jesus; y ademas e ta bisa tambe cu e persona cu no tin e Spirito di Cristo, e persona aki no ta pertenece na Cristo. Lesa e capitulo aki cu oracion, y scirbi nos pa laga nos sabi cual ta bo opinion; of bo creëncia of bo fe.
Esaki ta nos direccion na cual bo por scirbi : Bicento & Betty Henriquez, Washington 23A, Aruba. Of via email bo por scirbi na: bbhenriquez@setarnet.aw
Posted by Bicento & Betty Henriquez at 1:13 PM No comments: Links to this post
Subscribe to: Posts (Atom)


text:
Monday, November 12, 2012
E SANTONAN (continuacion) Pa motibo di e siñansanan falso cu tin den mundo, y particularmente den e Isalnan aki, nos ta continua cu e doctrina segun Scritura relaciona cu e titulo: “SANTONAN”. E palabra di Dios ta siña nos hopi cla cu ta mientras cu e personanan aki tabata na bida, nan tabata wordo yama Santonan; y no despues di nan morto. Y pa e motibo ey, ta necesario pa nos mira loke Scritura, of sea Beibel, ta siña nos. Y afortunamente Beibel ta hopi cla tocante e doctrina aki, pa nos no keda den eror mas. Tanto ta e Testament Nobo, como e Bieu tin e siñansa aki tocante e Santonan. Pero den Testament Nobo, e ta wordo haci hopi cla. Y esey ta, cu e unico Santonan berdadero ta haya den Cristo Jesus. Den otro palabra, no ta existi Santonan separa cu nos Señor y Salbador JesuCristo. E motibo pa esey ta cu Señor Jesus ta e unico persona den un curpa humano, cu nunca a comete un pica. Y sinembargo Scritura Santo ta bisa nos, cu “El a wordo tenta den tur cos mescos cu nos, pero sin pica.” Nos Señor a sufri ora cu El a wordo tenta. (Hebreonan 2:18) Den nos caso, hopi bes nos ta indiferente durante tentacionnan y te asta ta satisfecho na lugar di sufri. Y esey ta un di e situacionnan durante cual nos ta haci e Spirito Santo di Dios tristo. Pone atencion pa un momento, con nos ta wordo spierta den Scritura. “Esaki mi ta bisa boso, y ta insisti ariba esey den Señor, cu boso no mester biba mas manera e paganonan ta haci den e banidad di nan pensamento. Nan ta cubri cu scuridad den nan comprendemento, y separa for di e bida di Dios, pa motibo di ignorancia cu ta den nan, causa pa e duresa di nan curason. Y perdiendo tur sintimento di berguensa a entrega nan mes na sensualidad, y asina practica tur sorto di impuresa, cu un continuo deseo pa mas.” (Lesa Efesionan 4:17-19). E cosnan menciona aki, a wordo scirbi mas cu dos mil aña pasa, na e yiunan di Dios; na e berdadero santonan den Cristo Jesus cu tabata biba e tempo den e ciudad di Efesionan. (Mira Efesionan 1:1 y tambe vers 15) Anto for di Scritura Santo cu ta e Palabra di Dios bibo, nos por siña sin lugar na duda, cu e doctrina di Santonan a wordo falsifica dor di religiosonan cu ta realmente siñadornan falso. E unico berdadero santonan den mundo ta e pecadornan cu a tende e Evangelio y a kere, y a obedece di curason cu yudansa di Spirito Santo di Dios. Segun e Palabra di Dios: Cristo a bini na mundo pa salba pecadornan. El a bini pa busca y salba pecadornan. Segun Scritura: TUR hende a peca, y ta falta e gloria di Dios. Segun Scritura cu separa di fe den e Yiu di Dios Kende a wordo crucifica pa nos; no tin salbacion den nada y ningun otro. No ta religion ta salba nos, kerido amigonan di tur edad; pero fe personal den Jesus, e yiu di Dios. Y esey por tuma lugar den cualke momento, y na cualke luga. Pasobra e ta asunto di curason manera ta para scirbi cu: “Si bo confesa Señor Jesus cu bo boca, y kere den bo curason cu Dios a lant’E for di morto, bo lo ta salba. Pasobra e ta cu bo curason bo ta kere, y ta hustifica, y ta cu bo boca cu bo ta confesa y ta salba.” Manera Scritura ta bisa: Cada uno cu confia den djE, lo no wordo poni na berguensa nunca… pasobra cada uno cu yama ariba e nomber di Señor lo ta salba. (Lesa Romanonan 10) Ta e pecadornan aki cu a repenti di nan bida di pica, y ta kere di curason den Señor Jesus, ta e SANTONAN BERDADERO segun e Palabra di Dios.
Posted by Bicento & Betty Henriquez at 12:58 PM No comments:
Subscribe to: Posts (Atom)


text:
Inscripcion pa Landsexamen a cuminza na Aruba
Inscripcion pa landsexamen 2010 a cuminsa pa e scolnan di MAVO/HAVO/VWO. Por inscribi te cu 30 di september 2009 na Examenbureau situa den Belgiëstraat...
Inspector di polis envolvi den accidente riba sasakiweg
ORANJESTAD (AAN): E comandante operacional di Polisnan di Oranjestad, esta Inspector Eric Soemers a haya su mes envolvi den un desgracia serio na altura...
Asesino kier a drenta kia cu 8 celular
ORANJESTAD (AAN): Un asesino di fam R kende a mata un chines durante un atraco riba un restaurant na altura di warda di polis...
Cu despido masal di trahador for di Valero MEP a perde hopi sosten
ORANJESTAD (AAN) – Matutino DIARIO a entrevista Parlamentario di AVP señor Mike de Meza, na momento cu den fin di siman por a mire...
Chollernan a horta den deposito di “The Sting”
ORANJESTAD (AAN): Recientemente DIARIO a entrevista propietario di “The Sting” den Caya Grandi señora Nacha de Mey, despues cu Diasabra atardi den dia cla,...
Famia a sali keiro y diripiente yiu homber su fuse a bula
ORANJESTAD (AAN): Na Montaña diabierna anochi central di polis a instrui patruya Noord pa bay atende problema familiar. E patruya cu a presenta, a resulta...
Un gran ciudadano y accountant a fayece
ORANJESTAD (AAN): Un bida largo a bisa ayo. Un pilar fuerte den nos comunidad a doblega pa descansa den brasa di Señor ...
Tremendo acogida pa tas duradero cu Michelle a parti den fin di siman
ORANJESTAD (AAN) – Matutino DIARIO a entrevista señora Michelle Winklaar, candidato number 7 riba lista di Partido di Pueblo Arubano “AVP”, ken a pasa...
Analisis Politico: “Horible…”
ORANJESTAD (AAN): Horible, horible loke Nel Oduber a haci cu nos pueblo y muy en particular cu e empleadonan di Valero y tur e...
Nel ta sera refineria atrobe
ORANJESTAD(AAN)--- Valero den su ultimo memo na su empleadonan a anuncia cu mirando e desaroyonan nan a dicidi cu nan lo continua e shutdown...


text:
Promocion di lesamento cu atencion special pa placer di lesamento
Diamars mainta sra. Angelique Maduro di Dept. Enseñansa Aruba a duna un presentacion di nan proyecto na empleadonan di biblioteca. Un proyecto di promocion di lesamento cu atencion pa e placer di lesamento dirigi riba mucha di scol y tambe maestronan.
Meta principal di e proyecto ta pa stimula muchanan di scol primario pa lesa mas y cu placer door di pasa den mas experencia placentero y motivante cu buki y lesamento na scol. Pa haci un publico grandi mas consciente di e importancia di lesa ta un meta adicional.
E enfoke ta goso y placer. Un mucha cu ta lesa cu placer na scol, lo lesa hopi mas pafo di scol tambe y gosa di e beneficionan awor y durante henter su carera di scol y su bida. E proyecto piloto ta core di 2013 pa 2015. Ta cuminsa na 2 scol basico, Pius X School y Rosario College.
Proyecto Promocion di Lesamento tin 5 actividad: informacion na maestro, mayor y mucha (e.o. via website), conscientisa publico di importancia di lesamento, sostene maestro di scol primario cu mas conocemento pa promove lesamento cu placer, sostene e bibliotecanan di scol cu mas buki y material.
Empleadonan di biblioteca por a intercambia di idea cu sra. Maduro y haci pregunta y duna sugerencia.
Pa pregunta por tuma contacto cu Angelique Maduro na Proyecto idioma, DEA, tel. 582 3360


text:
Siman pasa Gian Pierre Rodriguez a ricibi su certificado como un graduado di e trayecto SVT/Formacion Social, pero ya caba su mente ta mas dilanti.
E ta entusiasma cu e potencial awor cu e tin un educacion y experiencia di trabou.
Gian Pierre t’esun di mas contento cu su otro 4 compañeronan di Grupo 9, pasobra esaki ta su di dos intento den Formacion Social y finalmente el a logra. Mes contento tambe ta su señora mama y sobrinanan cu a compañe n’e ceremonia di graduacion.
E hoben di 21 aña ta bin di e distrito di Noord y ta conta con e mes a dicidi cu e ta bay p’e reto un biaha mas.
“Tabata un decision di mi mes dor cu mi no a sigui scol mas; awor mi ta contento cu mi a haci esey,” Gian Pierre ta bisa.
Despues di a kita di scol sin gradua, el a purba haci trabounan aki’ aya, pero ta den Formacion Social el a wak un perspectiva nobo y positivo.
“E ta algo pa mi mes y sin un papel den mi man, mi no por haci nada. Awor mi kier sigui mehora mi mes, busca un trabou y cu Dios kier, forma un famia.” Gian Pierre ta buscando actualmente un trabou. E ta gusta area di carga y maneho di deposito.
Gian Pierre ta wak Formacion Social como algo hopi bon. E ta wak e programa cu Prome Minister Mike Eman a cuminsa cu ne varios aña atras, como un ayudo pa hopi cu kier bay dilanti.
“Nan ta siña bo hopi disciplina,” e ta bisa. Adicional n’e entrenamento militar pa 4 luna, e participantenan ta sigui varios estudio y despues ta core stage na un compania local.
“E parti mas dushi ta cu nos a siña traha den grupo mihor; e parti dificil tabata e prome luna cu nos no por a sera cabes hunto,” asina e ta conta.
Den su caso, Gian Pierre a pasa su entrenamento militar pa despues haya cursonan di Hulandes, Ingles, Papiamento, matematica, computer, desaroyo general, motivacion y comportacion.
El a core stage den e departamento di mantencion di Divi Aruba Phoenix Beach Resort.
Mientras cu Grupo #9 di Formacion Social a finalisa, Grupo #10 ta na mitar di nan trayecto y inscripcion ta habri pa Grupo #11 cu ta start na fin di maart proximo.
Pa mas informacion por bishita e pagina di Facebook ‘Formacion Social – SVT’, yega personalmente n’e oficina na Mariniers Kazerne na Savaneta of yama na 522-5352/ 522-5545.


text:
Desde hopi anja De Wit & Van Dorp Stores ta sostene projectonan cultural y creativo. Van Dorp Bookstore ta conoci specialmente pa e promocion di bukinan den Papiamento. Pero ainda tin hende cu no sa cu Van Dorp ta sostene tambe projectonan cultural y creativo. Asina den e ultimo lunanan tabatin un actividad impresionante cu tabata e exposicion di Franco Koolman. E biaha aki e exposicion ta titula ‘E Arubiano Nacionalista’: 25 Aña di Status Aparte.
E prome exposicion di Franco Koolman tabata na aña 2008 y tabata titula Arte y Historia di Aruba. Franco Koolman a cuminsa pinta na aña 1999. Franco nunca a sigui un curso di pintamento. El a ser inspira dor di e conocido pintor Arubiano Johannes Donati. Su estilo di pinta ta realistico y irrealistico. Hopi di su cuadranan tin e tema historico manera casnan y situacionnan historico.
Continue reading “De Wit & Van Dorp Stores ta sostene projectonan cultural y creativo”